2007O0002 — SL — 11.05.2009 — 001.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

►B SMERNICA EVROPSKE CENTRALNE BANKE z dne 26. aprila 2007 o transevropskem sistemu bruto poravnave v realnem času (TARGET2) (ECB/2007/2) (2007/600/ES) (UL L 237, 8.9.2007, p.1)

spremenjena z:









▼B

SMERNICA EVROPSKE CENTRALNE BANKE

z dne 26. aprila 2007

o transevropskem sistemu bruto poravnave v realnem času (TARGET2)

(ECB/2007/2)

(2007/600/ES)







SVET EVROPSKE CENTRALNE BANKE JE – ob upoštevanju Pogodbe o ustanovitvi Evropske skupnosti ter zlasti prve in četrte alinee člena 105(2) Pogodbe, ob upoštevanju Statuta Evropskega sistema centralnih bank in Evropske centralne banke ter zlasti člena 3.1 ter členov 17, 18 in 22 Statuta, ob upoštevanju naslednjega: (1) Obstoječi transevropski sistem bruto poravnave v realnem času (sistem TARGET) ima decentralizirano strukturo, ki med seboj povezuje nacionalne sisteme bruto poravnave v realnem času (BPRČ) in plačilni mehanizem ECB (EPM). Smernica ECB/2005/16 z dne 30. decembra 2005 o transevropskem sistemu bruto poravnave v realnem času (TARGET) ( 1 ) je glavni pravni instrument, ki ureja sistem TARGET. (2) Od 19. novembra 2007 naprej bo sistem TARGET nadomeščen s sistemom TARGET2, za katerega je značilna enotna tehnična platforma, imenovana enotna skupna platforma (ESP). Čeprav bo sistem TARGET2, enako kot sistem TARGET, pravno strukturiran kot množica plačilnih sistemov, je Svet ECB sklenil, da bodo pravila komponent sistema TARGET2 usklajena v največji možni meri, z nekaterimi odstopanji v primeru nacionalnih pravnih omejitev. (3) Obstajajo tri ločene ravni upravljanja tako za fazo vzpostavitve kot za fazo delovanja sistema TARGET2. Raven 1 (Svet ECB) ima končno pristojnost v zvezi s sistemom TARGET2 in varuje njegovo javno funkcijo. Raven 2 (CB Eurosistema) ima podrejeno pristojnost v zvezi sistemom TARGET2, medtem ko raven 3 (CB-ponudnice ESP) oblikuje in upravlja ESP v korist Eurosistema. (4) V imenu Eurosistema bo Evropska centralna banka (ECB) z izvajalcem omrežnih storitev, ki ga določi Svet ECB, sklenila Okvirni sporazum ter Sporazum o zaupnosti in nerazkritju informacij, ki določa glavne elemente v zvezi zagotavljanjem omrežja udeležencem, vključno z oblikovanjem cen. (5) Tako kot v primeru sistema TARGET je vzpostavitev sistema TARGET2 bistvena za opravljanje nekaterih temeljnih nalog Eurosistema, tj. izvajanje denarne politike Skupnosti in podpiranje nemotenega delovanja plačilnih sistemov. (6) Migracija z nacionalnih sistemov BPRČ na ESP se bo izvajala postopoma, zato se bo Smernica ECB/2005/16 še naprej uporabljala za take sisteme, dokler zadevne centralne banke ne bodo migrirale na ESP. Da bi v primeru tehničnih motenj v delovanju pred zaključkom migracije na ESP omogočili odškodninske zahtevke, je treba sprejeti nekaj manjših sprememb Smernice ECB/2005/16 – ob upoštevanju naslednjega: SPREJEL NASLEDNJO SMERNICO:







ODDELEK I

SPLOŠNE DOLOČBE

Člen 1

Vsebina in področje uporabe

1. Sistem TARGET2 zagotavlja bruto poravnavo plačil v eurih v realnem času s poravnavo v centralnobančnem denarju. Sistem je vzpostavljen in deluje na podlagi ESP, preko katere so vsi plačilni nalogi predloženi in obdelani ter vsa plačila prejeta na tehnično enak način.

2. Sistem TARGET2 je pravno strukturiran kot množica sistemov BPRČ.

Člen 2

Opredelitev pojmov

V tej smernici:

— „CB-ponudnice ESP“ pomenijo centralno banko Deutsche Bundesbank, centralno banko Banque de France in centralno banko Banca d’Italia v vlogi NCB, ki oblikujejo in upravljajo ESP v korist Eurosistema,

— „enotna skupna platforma (ESP)“ pomeni infrastrukturo enotne tehnične platforme, ki jo zagotavljajo CB-ponudnice ESP,

— „komponenta sistema TARGET2“ pomeni katerega koli od sistemov BPRČ centralnih bank Eurosistema, ki so del sistema TARGET2,

— „sodelujoča NCB“ pomeni nacionalno centralno banko (NCB) države članice, ki je sprejela euro,

— „Eurosistem“ pomeni ECB in sodelujoče NCB,

— „CB Eurosistema“ pomeni ECB ali sodelujočo NCB,

— „izvajalec omrežnih storitev“ pomeni izvajalca računalniško podprtih omrežnih povezav za namen predložitve plačilnih sporočil v sistemu TARGET2,

— „udeleženec“ (ali „neposredni udeleženec“) pomeni subjekt, ki ima najmanj en PM račun pri CB Eurosistema,

— „plačilni modul (PM)“ pomeni modul ESP, v katerem se na PM računih poravnajo plačila udeležencev v sistemu TARGET2,

— „PM račun“ pomeni račun, ki ga ima udeleženec v sistemu TARGET2 v PM pri CB Eurosistema in ga tak udeleženec v sistemu TARGET2 potrebuje, da: — (a) predloži plačilne naloge ali prejme plačila preko sistema TARGET2; in (b) poravna taka plačila pri taki CB Eurosistema,

— „nesodelujoča država članica“ pomeni državo članico, ki ni sprejela eura,

— „priključena CB“ pomeni NCB, razen sodelujoče NCB, ki je priključena k sistemu TARGET2 na podlagi posebnega sporazuma,

— „bančna identifikacijska koda (BIC)“ pomeni kodo, kakor je opredeljena s standardom ISO št. 9362,

— „posredni udeleženec“ pomeni kreditno institucijo, ustanovljeno v Evropskem gospodarskem prostoru (EGP), ki je sklenila sporazum z neposrednim udeležencem, da bi preko PM računa tega neposrednega udeleženca predložila plačilne naloge in prejela plačila, in ki jo komponenta sistema TARGET2 priznava kot posrednega udeleženca,

— „imetnik naslovljive BIC“ pomeni subjekt, ki: (a) ima bančno identifikacijsko kodo (BIC); (b) ni priznan kot posredni udeleženec; in (c) je korespondent ali stranka neposrednega udeleženca ali podružnice neposrednega ali posrednega udeleženca ter je zmožen predložiti plačilne naloge v komponento sistema TARGET2 in prejeti plačila iz nje preko neposrednega udeleženca,

— „delovni dan“ pomeni kateri koli dan, v katerem je sistem TARGET2 odprt za poravnavo plačilnih nalogov, kakor je določeno v Dodatku V Priloge II,

— „posojilo čez dan“ pomeni posojilo, ki je odobreno za obdobje, krajše od enega delovnega dne,

— „podsistem“ pomeni sistem, ki ga upravlja subjekt, ki je ustanovljen v EGP in je predmet nadzora in/ali pregleda s strani pristojnega organa, in v katerem se izmenjajo in/ali obračunajo plačila in/ali finančni instrumenti, medtem ko se nastale denarne obveznosti poravnajo v sistemu TARGET2 v skladu s to smernico in dvostranskim dogovorom med podsistemom in zadevno CB Eurosistema,

— „prehodno obdobje“ pomeni pri vsaki CB Eurosistema obdobje štirih let, ki začne teči od trenutka, ko CB Eurosistema migrira na ESP,

— „domači račun“ pomeni račun, ki ga sodelujoča NCB odpre zunaj PM za subjekt, ki je primeren, da postane posredni udeleženec,

— „vmesnik za podsisteme (ASI)“ pomeni tehnično napravo, ki podsistemu omogoča uporabo vrste posebnih, vnaprej opredeljenih storitev za predložitev in poravnavo plačilnih navodil podsistema; sodelujoča NCB ga lahko uporabi tudi za poravnavo gotovinskih operacij, ki izvirajo iz gotovinskih pologov in dvigov,

— „vmesnik za udeležence (PI)“ pomeni tehnično napravo, ki neposrednim udeležencem omogoča predložitev in poravnavo plačilnih nalogov preko storitev, ponujenih v PM,

— „temeljne storitve sistema TARGET2“ pomenijo obdelavo plačilnih nalogov v komponentah sistema TARGET2, poravnavo transakcij, povezanih s podsistemom, in funkcije združevanja likvidnosti.

Člen 3

Komponente sistema TARGET2

1. Vsaka CB Eurosistema upravlja svojo lastno komponento sistema TARGET2.

2. Vsaka komponenta sistema TARGET2 je sistem, ki je kot tak določen po zadevni nacionalni zakonodaji, ki prenaša Direktivo 98/26/ES Evropskega parlamenta in Sveta z dne 19. maja 1998 o dokončnosti poravnave pri plačilih in sistemih poravnave vrednostnih papirjev ( 2 ).

3. Imena komponent sistema TARGET2 vključujejo samo „TARGET2“ in ime ali kratico zadevne CB Eurosistema ali države članice, v kateri je taka CB Eurosistema. Komponenta sistema TARGET2 za ECB se imenuje sistem TARGET2-ECB.

Člen 4

Priključitev NCB nesodelujočih držav članic

NCB nesodelujočih držav članic se lahko priključijo k sistemu TARGET2 samo, če sklenejo sporazum s CB Eurosistema. Tak sporazum mora določati, da bodo priključene CB ravnale v skladu to smernico, ob upoštevanju katerih koli medsebojno dogovorjenih ustreznih specifikacij in sprememb.







ODDELEK II

UPRAVLJANJE

Člen 5

Ravni upravljanja

1. Brez poseganja v člen 8 Statuta upravljanje sistema TARGET2 temelji na shemi treh ravni upravljanja. Naloge, dodeljene Svetu ECB (raven 1), CB Eurosistema (raven 2) in CB-ponudnicam ESP, so določene v Prilogi I.

2. Svet ECB je odgovoren za usmerjanje, upravljanje in kontroliranje sistema TARGET2. Naloge, dodeljene ravni 1, so v izključni pristojnosti Sveta ECB. Svetu ECB pri vseh zadevah, povezanih s sistemom TARGET2, pomaga Odbor ESCB za plačilne in poravnalne sisteme (PSSC) kot svetovalno telo.

3. V skladu s tretjim odstavkom člena 12.1 Statuta so CB Eurosistema odgovorne za naloge, dodeljene ravni 2, znotraj splošnega okvira, kakor ga opredeli Svet ECB. PSSC poleg svoje svetovalne vloge vodi izvrševanje nalog, dodeljenih ravni 2. Priključene CB sodelujejo pri vprašanjih, povezanih z ravnjo 2, vendar nimajo glasovalnih pravic. NCB držav članic, ki niso niti CB Eurosistema niti priključene CB, imajo status opazovalca samo na ravni 2.

4. CB Eurosistema se same organizirajo s sklenitvijo ustreznih sporazumov. V okviru takih sporazumov sprejemanje odločitev temelji na navadni večini in vsaka CB Eurosistema ima en glas.

5. V skladu s tretjim odstavkom člena 12.1 Statuta so CB-ponudnice ESP odgovorne za naloge, dodeljene ravni 3, znotraj splošnega okvira, kakor ga opredeli Svet ECB.

6. CB-ponudnice ESP sklenejo s CB Eurosistema sporazum, ki določa storitve, ki jih morajo prve zagotoviti slednjim. Tak sporazum po potrebi vključuje tudi priključene CB.







ODDELEK III

DELOVANJE SISTEMA TARGET2

Člen 6

Usklajeni pogoji za udeležbo v sistemu TARGET2

1. Vsaka sodelujoča NCB sprejme ureditve za izvajanje Usklajenih pogojev za udeležbo v sistemu TARGET2, ki so določeni v Prilogi II. Te ureditve izključno urejajo razmerje med zadevno sodelujočo NCB in njenimi udeleženci v zvezi z obdelavo plačil v PM.

2. ECB sprejme pogoje za sistem TARGET2-ECB tako, da implementira Usklajene pogoje, z izjemo, da sistem TARGET2-ECB zagotavlja storitve samo organizacijam, ki opravljajo storitve obračuna in poravnave, vključno s subjekti, ustanovljenimi zunaj EGP, pod pogojem, da so ti predmet pregleda s strani pristojnega organa in je njihov dostop do sistema TARGET2-ECB odobril Svet ECB.

3. Ureditve, ki jih sprejmejo CB Eurosistema za izvajanje Usklajenih pogojev, se objavijo.

4. CB Eurosistema lahko na podlagi nacionalnih pravnih omejitev zahtevajo odstopanja od Usklajenih pogojev. Svet ECB preuči take zahteve za vsak posamezni primer in odobri odstopanja, kjer je primerno.

5. V skladu z zadevnim denarnim sporazumom lahko ECB določi ustrezne pogoje za udeležbo subjektov, navedenih v členu 4(2)(e) Priloge II, v sistemu TARGET2.

6. CB Eurosistema ne smejo nobenemu subjektu dovoliti, da je posredni udeleženec ali da je registriran kot imetnik naslovljive BIC v njihovih komponentah sistema TARGET2, če ta subjekt deluje preko neposrednega udeleženca, ki je NCB države članice EU, vendar ni niti CB Eurosistema niti priključena CB.

Člen 7

Posojilo čez dan

1. Sodelujoče NCB lahko odobrijo posojilo čez dan, pod pogojem, da se to stori v skladu z ureditvami za izvajanje pravil o zagotavljanju posojila čez dan, določenimi v Prilogi III.

2. Merila primernosti nasprotnih strank ECB za posojilo čez dan so opredeljena v Sklepu ECB/2003/NP2 z dne 28. januarja 2003 o spremembi Sklepa ECB/1999/NP3 o plačilnem mehanizmu Evropske centralne banke. Posojilo čez dan, ki ga odobri ECB, ostane omejeno na zadevni dan in ga ni mogoče podaljšati v posojilo čez noč.

Člen 8

Podsistemi

1. CB Eurosistema zagotovijo podsistemom storitve prenosa sredstev v centralnobančnem denarju v PM ali, v prehodnem obdobju in po potrebi, na domačih računih. Take storitve morajo biti urejene z dvostranskimi dogovori med CB Eurosistema in zadevnimi podsistemi.

2. Dvostranski dogovori s podsistemi, ki uporabljajo ASI, morajo biti v skladu s Prilogo IV. Poleg tega morajo CB Eurosistema zagotoviti, da se v takih dvostranskih dogovorih smiselno uporabljajo naslednje določbe Priloge II:

— člen 8(1) (tehnične in pravne zahteve),

— člen 8(2) do (5) (postopek prijave), z izjemo, da se od podsistema zahteva, da namesto meril za dostop iz člena 4 izpolnjuje merila za dostop v opredelitvi „podsistema“, določeni v členu 1 Priloge II,

— urnik delovanja iz Dodatka V,

— člen 11 (zahteve za sodelovanje in izmenjavo informacij), razen odstavka 8,

— člena 27 in 28 (postopek neprekinjenega poslovanja in postopek ob nepredvidljivih dogodkih ter varnostne zahteve),

— člen 31 (sistem odgovornosti),

— člen 32 (pravila glede dokazil),

— člena 33 in 34 (trajanje ter trajna in začasna izključitev iz udeležbe), razen člena 34(1)(b),

— člen 35, kjer je primerno (zaprtje PM računov),

— člen 38 (pravila glede zaupnosti),

— člen 39 (zahteve za varstvo podatkov, preprečevanje pranja denarja in s tem povezana vprašanja),

— člen 40 (zahteve za obvestila),

— člen 41 (pogodbeno razmerje z izvajalcem omrežnih storitev), in

— člen 44 (pravila glede veljavnega prava, jurisdikcije in kraja izvedbe).

3. Dvostranski dogovori s podsistemi, ki uporabljajo PI, morajo biti v skladu s:

(a) Prilogo II, z izjemo naslova V ter dodatkov VI in VII; ter

(b) členom 18 Priloge IV.

Člen 9

Metodologija stroškov

1. Svet ECB določi pravila, ki veljajo za financiranje ESP. Kakršen koli presežek ali primanjkljaj, ki izvira iz delovanja ESP, se razdeli med sodelujoče NCB v skladu s ključem za vpis kapitala ECB po členu 29 Statuta.

2. Svet ECB določi skupno metodologijo stroškov in strukturo oblikovanja cen za temeljne storitve sistema TARGET2.

Člen 10

Določbe o varnosti

1. Svet ECB določi varnostno politiko in varnostne zahteve ter kontrole za ESP in, v prehodnem obdobju, za tehnično infrastrukturo domačih računov.

2. CB Eurosistema morajo upoštevati ukrepe, navedene v odstavku 1, ter zagotoviti, da jih upošteva ESP.

Člen 11

Pravila o reviziji

Revizijske ocene se opravijo v skladu z načeli in ureditvami, določenimi v revizijski politiki ESCB Sveta ECB.







ODDELEK IV

PREHODNE IN KONČNE DOLOČBE

Člen 12

Reševanje sporov in veljavno pravo

1. V primeru spora med CB Eurosistema v zvezi s to smernico si morajo prizadete stranke prizadevati za rešitev spora v skladu z Memorandumom o soglasju o postopku reševanja sporov znotraj ESCB.

2. Z odstopanjem od odstavka 1 je za rešitev spora pristojen Svet ECB, če prizadeti stranki spora v zvezi z delitvijo nalog med ravnjo 2 in ravnjo 3 ne moreta rešiti sporazumno.

3. V primeru spora take vrste, kakor je navedena v odstavku 1, se zadevne pravice in obveznosti strank v prvi vrsti določijo po pravilih in postopkih, določenih v tej smernici. V sporih glede plačil med komponentami sistema TARGET2 se kot dopolnilni vir uporablja pravo države članice, v kateri ima sedež CB Eurosistema prejemnika plačila, pod pogojem, da to ni v nasprotju s to smernico.

Člen 13

Migracija na ESP

1. Migracija z obstoječih sistemov TARGET na ESP se izvede na naslednje datume:

(a) 19. novembra 2007 za centralne banke Oesterreichische Nationalbank, Deutsche Bundesbank, Banque centrale du Luxembourg in Banko Slovenije;

(b) 18. februarja 2008 za centralne banke Nationale Bank van België/Banque Nationale de Belgique, Suomen Pankki, Banque de France, Central Bank and Financial Services Authority of Ireland, De Nederlandsche Bank, Banco de Portugal in Banco de España; ter

(c) 19. maja 2008 za ECB ter centralni banki Bank of Greece in Banca d’Italia.

2. Katera koli CB Eurosistema, ki zaradi nepredvidenih okoliščin ne bo migrirala na ESP do 19. maja 2008, mora migrirati do 15. septembra 2008.

Člen 14

Začetek veljavnosti in uporaba

1. Ta smernica začne veljati 30. aprila 2007, ob upoštevanju prehodnih določb iz člena 15.

2. Brez poseganja v člen 15 se smernici ECB/2005/16 in ECB/2006/11 razveljavita z veljavnostjo od 15. septembra 2008.

Člen 15

Druge in prehodne določbe

1. Računi, ki jih sodelujoča NCB odpre zunaj PM za kreditne institucije in podsisteme, so urejeni s pravili take sodelujoče NCB, ob upoštevanju določb te smernice, ki se nanašajo na domače račune, in drugih odločitev Sveta ECB. Računi, ki ji sodelujoča NCB odpre zunaj PM za subjekte, ki niso kreditne institucije in podsistemi, so urejeni s pravili take sodelujoče NCB.

2. Smernica ECB/2005/16 se še naprej uporablja za CB Eurosistema, dokler njen nacionalni sistem BPRČ (ali EPM v primeru ECB) ne migrira na ESP in ne začne teči njeno prehodno obdobje. Po tem se za tako CB Eurosistema, ob upoštevanju odstavkov 3 in 4, uporablja samo ta smernica, sklicevanja na Smernico ECB/2005/16 pa se v zvezi s to CB Eurosistema štejejo kot sklicevanja na to smernico.

3. Seznam nadomestil, določen v Smernici ECB/2005/16, se uporablja za vse CB Eurosistema do konca delovnega dne 18. maja 2008, ne glede na to, ali so do tega dne migrirale na ESP. Od 19. maja 2008 se za vse CB Eurosistema uporabljata seznam nadomestil, določen v Dodatku VI Priloge II, in odstavek 18 Priloge IV.

4. Pravice in obveznosti CB Eurosistema v zvezi s plačili, izvršenimi preko medsebojnega povezovanja, kakor je opredeljeno v Smernici ECB/2005/16, so še naprej urejene s Smernico ECB/2005/16, ne glede na to, ali je zadevni nacionalni sistem BPRČ (ali EPM v primeru ECB) že migriral na ESP.

5. Ne glede na to, ali so zadevne CB Eurosistema že migrirale na ESP, se kakršna koli težava ali spor, ki med katerimi koli CB Eurosistema nastane od 19. novembra 2007 do 19. maja 2008, rešuje v skladu s členom 12.

6. Vsaka CB Eurosistema lahko v svojem prehodnem obdobju še naprej poravnava plačila in druge transakcije na svojih domačih računih, vključno s:

(a) plačili med kreditnimi institucijami;

(b) plačili med kreditnimi institucijami in podsistemi; ter

(c) plačili v zvezi z operacijami odprtega trga Eurosistema.

7. Ob izteku prehodnega obdobja preneha:

(a) registracija subjektov, navedenih v členu 4(1)(a) in (b) Priloge II, kot imetnikov naslovljive BIC pri CB Eurosistema;

(b) posredna udeležba pri CB Eurosistema; in

(c) poravnava vseh plačil, navedenih v odstavku 6(a) do (c), na domačih računih.

8. Opredelitev „motnje v delovanju nacionalnega sistema BPRČ“ iz člena 1(1) Smernice ECB/2005/16 se nadomesti z naslednjim:

„— ‚motnje v delovanju nacionalnega sistema BPRČ‘ ali ‚motnje v delovanju sistema TARGET‘ ali ‚motnje v delovanju‘ pomenijo tehnične ali kakršne koli druge težave, okvare ali izpade tehnične infrastrukture in/ali računalniških sistemov katerega koli nacionalnega sistema BPRČ ali plačilnega mehanizma ECB ali računalniško podprtih omrežnih povezav za medsebojno povezovanje ali za dvostransko povezavo ali kateri koli drug dogodek, povezan s katerim koli nacionalnim sistemom BPRČ ali plačilnim mehanizmom ECB, medsebojnim povezovanjem ali katero koli dvostransko povezavo, zaradi katerega je nemogoče izvršiti in v istem dnevu zaključiti obdelavo plačilnih nalogov v sistemu TARGET; opredelitev zajema tudi primere, ko se motnje v delovanju istočasno pojavijo v več kakor enem nacionalnem sistemu BPRČ (na primer zaradi izpada, ki je povezan z izvajalcem omrežnih storitev) ali ko se pred migracijo na sistem TARGET2 motnje v delovanju pojavijo na enotni skupni platformi sistema TARGET2, kakor je opredeljena v Smernici ECB/2007/2“.

9. Pododstavka (b) in (c) člena 8(4) Smernice ECB/2005/16 se nadomestita z naslednjim:

„(b) Udeleženci v sistemu TARGET predložijo svoj(-e) obrazec(-ce) NCB, pri kateri se vodi račun BPRČ, ki je bil ali bi moral biti obremenjen ali odobren (domača NCB), v štirih tednih od dneva motenj v delovanju. Kakršne koli dodatne informacije in dokazila, ki jih zahteva domača NCB, se morajo predložiti v dveh tednih od dne, ko je bila taka zahteva dana;

(c) Svet ECB opravi presojo vseh prejetih zahtevkov in odloči, ali se pripravijo odškodninske ponudbe. Razen če Svet ECB odloči drugače in to sporoči udeležencem v sistemu TARGET, se taka presoja izvede najpozneje v 14 tednih po motnjah v delovanju.“

Člen 16

Naslovniki, izvedbeni ukrepi in letna poročila

1. Ta smernica velja za vse CB Eurosistema.

2. Sodelujoče NCB pošljejo ECB do 31. julija 2007 ukrepe, s katerimi se nameravajo uskladiti s to smernico.

3. ECB pripravi letna poročila o splošnem delovanju sistema TARGET2, ki jih pregleda Svet ECB.









PRILOGA I

UREDITVE UPRAVLJANJA SISTEMA TARGET2







Raven 1 – Svet ECB Raven 2 – CB Eurosistema Raven 3 – CB-ponudnice ESP 0. Splošne določbe Raven 1 ima končno pristojnost v zvezi z domačimi in čezmejnimi vprašanji sistema TARGET2 ter je odgovorna za varovanje javne funkcije sistema TARGET2. Raven 2 ima podrejeno pristojnost v zvezi z vprašanji, ki jih v njeno odločanje prepusti raven 1. Raven 3 sprejema odločitve o dnevnem delovanju enotne skupne platforme (ESP) na podlagi obsega storitev, opredeljenega v sporazumu iz člena 5(6) te smernice. 1. Politika stroškov in oblikovanja cen — Odločanje o skupni metodologiji stroškov — Odločanje o enotni strukturi cen — Odločanje o oblikovanju cen za dodatne storitve in/ali module (Ne pride v poštev) 2. Obseg storitev — Odločanje o temeljnih storitvah — Odločanje o dodatnih storitvah in/ali modulih — Zagotavljanje prispevkov glede na potrebe ravni 1/ravni 2 3. Upravljanje s tveganji — Odločanje o splošnem okviru za upravljanje s tveganji in sprejetje preostalih tveganj — Izvajanje dejanskega upravljanja s tveganji — Izvajanje analize tveganja in nadaljnje spremljanje — Zagotavljanje potrebnih informacij za analizo tveganja glede na zahteve ravni 1/ravni 2 4. Upravljanje in financiranje — Opredeljevanje pravil v zvezi z lastništvom, odločanjem in financiranjem ESP — Vzpostavljanje in zagotavljanje primernega izvajanja pravnega okvira ESCB za sistem TARGET2 — Priprava pravil o upravljanju in financiranju, kakor je bilo odločeno na ravni 1 — Priprava proračuna, njegova odobritev in izvajanje — Lastništvo in/ali nadzor nad uporabo — Zbiranje sredstev in nadomestila za storitve — Zagotavljanje podatkov o stroških za zagotavljanje storitev ravni 2 5. Razvoj — Posvetovanje z ravnjo 2 o lokaciji ESP — Odobritev celotnega projektnega načrta — Odločanje o prvotni projektni zasnovi in razvoju ESP — Odločanje med vzpostavitvijo z ničle in vzpostavitvijo na podlagi obstoječe platforme — Odločanje o izbiri upravljavca ESP — Vzpostavljanje – v dogovoru z ravnjo 3 – obsega storitev ESP — Odločanje o lokaciji ESP po posvetovanju z ravnjo 1 — Predlaganje prvotne projektne zasnove ESP — Predlaganje vzpostavitve z ničle ali vzpostavitve na podlagi obstoječe platforme — Predlaganje lokacije ESP — Priprava osnutkov splošnih in podrobnih funkcionalnih specifikacij (interne podrobne specifikacije in podrobne uporabniške specifikacije) — Odobritev metodologije specifikacijskega procesa in „končnih izsledkov“ ravni 3, ki štejejo za primerne, da bi določili ter pozneje preizkusili in sprejeli proizvod (zlasti splošne in podrobne uporabniške specifikacije) — Vzpostavitev projektnega načrta z določitvijo ciljev — Ocenjevanje in sprejetje končnih izsledkov — Vzpostavljanje preizkusnih scenarijev — Usklajevanje preizkusov centralnih bank in uporabnikov, v tesnem sodelovanju z ravnjo 3 — Priprava osnutkov podrobnih tehničnih specifikacij — Zagotavljanje (prvotnih in nadaljnjih) prispevkov za projektno načrtovanje z določitvijo ciljev in nadzor — Tehnična in operativna podpora za preizkuse (opravljanje preizkusov na ESP, prispevanje pri preizkusnih scenarijih, povezanih z ESP, podpiranje CB Eurosistema pri njihovih dejavnostih preizkušanja ESP) 6. Izvajanje in migracija — Odločanje o strategiji migracije — Priprava in usklajevanje migracije na ESP, v tesnem sodelovanju z ravnjo 3 — Zagotavljanje prispevkov pri vprašanjih v zvezi z migracijo v skladu z zahtevami ravni 2 — Opravljanje nalog, povezanih z migracijo na ESP; dodatna podpora za NCB, ki se vključujejo 7. Delovanje — Obvladovanje resnih kriznih situacij — Upravljanje v zvezi z odgovornostmi lastnika sistema — Ohranjanje stikov z uporabniki na evropski ravni (ob upoštevanju izključne odgovornosti CB Eurosistema za poslovno razmerje z njihovimi strankami) in spremljanje dnevne dejavnosti uporabnikov s poslovnega vidika (naloga CB Eurosistema) — Spremljanje poslovnega razvoja — Proračunski postopki, financiranje in izdajanje računov (naloga CB Eurosistema) ter druge upravne naloge — Upravljanje sistema na podlagi sporazuma iz člena 5(6) te smernice









PRILOGA II

USKLAJENI POGOJI ZA UDELEŽBO V SISTEMU TARGET2

NASLOV I

SPLOŠNE DOLOČBE

Člen 1

Opredelitve pojmov

V teh usklajenih pogojih (v nadaljevanju: Pogoji) se uporabljajo naslednje opredelitve pojmov:

— „Bančna direktiva“ (Banking Directive) pomeni Direktivo 2006/48/ES Evropskega parlamenta in Sveta z dne 14. junija 2006 o začetku opravljanja in opravljanju dejavnosti kreditnih institucij (preoblikovano) ( 3 ),

— „bančna identifikacijska koda (BIC)“ (Bank Identifier Code) pomeni kodo, kakor je opredeljena s standardom ISO št. 9362,

— „CB Eurosistema“ (Eurosystem CB) pomeni ECB ali NCB države članice, ki je sprejela euro,

— „CB-ponudnice ESP“ (SSP-providing CBs) pomenijo centralno banko Deutsche Bundesbank, centralno banko Banque de France in centralno banko Banca d'Italia v vlogi CB, ki vzpostavijo in upravljajo ESP v korist Eurosistema,

— „centralne banke (CB)“ (central banks – CBs) pomenijo CB Eurosistema in priključene CB,

— „član skupine AL“ (AL group member) pomeni udeleženca v sistemu TARGET2, ki je sklenil sporazum AL,

— „delovni dan“ (business day) pomeni kateri koli dan, v katerem je sistem TARGET2 odprt za poravnavo plačilnih nalogov, kakor je določeno v Dodatku V,

— „Direktiva o dokončnosti poravnave“ (Settlement Finality Directive) pomeni Direktivo 98/26/ES Evropskega parlamenta in Sveta z dne 19. maja 1998 o dokončnosti poravnave pri plačilih in sistemih poravnave vrednostnih papirjev ( 4 ),

— „domači račun“ (home account) pomeni račun, ki ga CB odpre zunaj PM za subjekt, ki je primeren, da postane posredni udeleženec,

— „dostop za več naslovnikov“ (multi-addressee access) pomeni sredstvo, preko katerega lahko podružnice ali kreditne institucije, ustanovljene v EGP, dostopijo do ustrezne komponente sistema TARGET2, tako da neposredno predložijo plačilne naloge v komponento sistema TARGET2 in/ali prejmejo plačila iz nje; to sredstvo tem subjektom omogoča, da njihove plačilne naloge predložijo preko PM računa neposrednega udeleženca brez udeležbe tega udeleženca,

— „enotna skupna platforma (ESP)“ (single shared platform – SSP) pomeni infrastrukturo enotne tehnične platforme, ki jo zagotavljajo CB-ponudnice ESP,

— „ICM oddajno sporočilo“ (ICM broadcast message) pomeni informacije, ki so preko ICM istočasno dane na voljo vsem udeležencem ali izbrani skupini udeležencev v sistemu TARGET2,

— „imetnik naslovljive BIC“ (addressable BIC holder) pomeni subjekt, ki: (a) ima bančno identifikacijsko kodo (BIC); (b) ni priznan kot posredni udeleženec; in (c) je korespondent ali stranka neposrednega udeleženca ali podružnice neposrednega ali posrednega udeleženca ter je zmožen predložiti plačilne naloge v komponento sistema TARGET2 in prejeti plačila iz nje preko tega neposrednega udeleženca,

— „informacijski in kontrolni modul (ICM)“ (information and control module – ICM) pomeni modul ESP, ki udeležencem omogoča pridobiti takojšnje spletne informacije in jim daje možnost, da predložijo naloge za prenos likvidnosti, da upravljajo z likvidnostjo in da v izrednih situacijah sprožijo rezervne plačilne naloge,

— „investicijsko podjetje“ (investment firm) pomeni investicijsko podjetje v smislu [vstaviti določbe nacionalnega prava, ki prenašajo člen 4(1)(1) Direktive 2004/39/ES Evropskega parlamenta in Sveta z dne 21. aprila 2004 o trgih finančnih instrumentov in o spremembah direktiv Sveta 85/611/EGS, 93/6/EGS in Direktive 2000/12/ES Evropskega parlamenta in Sveta ter o razveljavitvi Direktive Sveta 93/22/EGS ( 5 )], razen institucij, navedenih v [vstaviti določbe nacionalnega prava, ki prenašajo člen 2(1) Direktive 2004/39/ES], pod pogojem, da je zadevno investicijsko podjetje: — (a) pooblaščeno in nadzirano s strani priznanega pristojnega organa, ki je bil kot tak določen po Direktivi 2004/39/ES; in (b) upravičeno opravljati dejavnosti, navedene v [vstaviti določbe nacionalnega prava, ki prenašajo točke 2, 3, 6 in 7 oddelka A Priloge I k Direktivi 2004/39/ES],

— „izvajalec omrežnih storitev“ (network service provider) pomeni podjetje, ki ga Svet ECB imenuje za zagotavljanje računalniško podprtih omrežnih povezav za namene predložitve plačilnih sporočil v sistemu TARGET2,

— „izvršitveni razlog“ (enforcement event) pomeni, v odnosu do člana skupine AL: — (a) kateri koli primer neizpolnitve, naveden v členu 34(1); (b) kateri koli drug primer neizpolnitve ali dogodek, naveden v členu 34(2), v zvezi s katerim se je [vstaviti ime CB] odločila, ob upoštevanju resnosti primera neizpolnitve ali dogodka, da je treba [po potrebi vstaviti: [izvršiti zastavo v skladu s členom 25b] [uveljaviti zavarovanje v skladu s členom 25c] in] sprožiti pobot terjatev v skladu s členom 26; ali (c) katero koli odločitev o začasni ali trajni zavrnitvi dostopa do posojila čez dan,

— „komponenta sistema TARGET2“ (TARGET2 component system) pomeni katerega koli od sistemov bruto poravnave v realnem času (BPRČ) centralnih bank, ki so del sistema TARGET2,

▼M1

— „kreditna institucija“ (credit institution) pomeni bodisi — (a) kreditno institucijo v smislu [vstaviti določbe nacionalnega prava, ki prenašajo člen 4(1)(a) in po potrebi člen 2 Bančne direktive], ki je pod nadzorom pristojnega organa; ali (b) drugo kreditno institucijo v smislu člena 101(2) Pogodbe, ki je predmet pregleda, po standardu primerljivega nadzoru s strani pristojnega organa,

▼B

— „kreditni plačilni nalog“ (credit transfer order) pomeni navodilo plačnika, da se prejemniku plačila dajo na razpolago sredstva z vknjižbo na PM račun,

— „mnenje o sposobnosti“ (capacity opinion) pomeni mnenje, ki se nanaša posebej na udeleženca in vsebuje oceno njegove pravne sposobnosti, da prevzame in izpolnjuje obveznosti po teh pogojih,

— „modul za izredne razmere“ (contingency module) pomeni modul ESP, ki omogoča obdelavo kritičnih in zelo kritičnih plačil v izrednih situacijah,

— „način AL“ (AL mode) pomeni združitev razpoložljive likvidnosti na PM računih,

— „način CAI“ (CAI mode) pomeni zagotavljanje konsolidiranih informacij o računih v zvezi s PM računi preko ICM,

— „nalog za prenos likvidnosti“ (liquidity transfer order) pomeni plačilni nalog, katerega glavni namen je prenesti likvidnost med različnimi računi istega udeleženca ali znotraj skupine CAI ali AL,

— „navodilo za direktno obremenitev“ (direct debit instruction) pomeni navodilo prejemnika plačila njegovi CB, v skladu s katerim CB plačnika na podlagi pooblastila za direktno obremenitev obremeni račun plačnika za znesek, določen v navodilu,

— „NCB AL“ (AL NCB) pomeni sodelujočo NCB, ki je stranka sporazuma AL in deluje kot nasprotna stranka za člane skupine AL, ki so udeleženi v njeni komponenti sistema TARGET2,

— „neporavnan plačilni nalog“ (non-settled payment order) pomeni plačilni nalog, ki ni poravnan v istem delovnem dnevu, v katerem je sprejet,

— „obrazec za zbiranje statičnih podatkov“ (static data collection form) pomeni obrazec, ki ga pripravi [vstaviti ime CB] za registracijo prijaviteljev za storitve sistema TARGET2-[vstaviti sklic na CB/državo] in registracijo vseh sprememb v zvezi z zagotavljanjem takih storitev,

— „obrestna mera mejnega posojanja“ (marginal lending rate) pomeni obrestno mero, ki se uporablja pri odprti ponudbi mejnega posojanja,

— „odprta ponudba mejnega posojanja“ (marginal lending facility) pomeni odprto ponudbo Eurosistema, ki jo lahko nasprotne stranke uporabijo, da od CB Eurosistema prejmejo posojilo čez noč po vnaprej določeni obrestni meri mejnega posojanja,

— „organ javnega sektorja“ (public sector body) pomeni subjekt v „javnem sektorju“, kakor je slednji opredeljen v členu 3 Uredbe Sveta (ES) št. 3603/93 z dne 13. decembra 1993 o opredelitvi pojmov za uporabo prepovedi iz členov 104 in 104b(1) Pogodbe4 ( 6 ) (zdaj člena 101 in 103(1)),

— „plačilni modul (PM)“ (payments module – PM) pomeni modul ESP, v katerem se na PM računih poravnajo plačila udeležencev v sistemu TARGET2,

— „plačilni nalog“ (payment order) pomeni kreditni plačilni nalog, nalog za prenos likvidnosti ali navodilo za direktno obremenitev,

— „plačnik“ (payer) pomeni udeleženca v sistemu TARGET2, katerega PM račun bo obremenjen kot rezultat poravnave plačilnega naloga,

— „PM račun“ (PM account) pomeni račun, ki ga ima udeleženec v sistemu TARGET2 v PM pri CB in ga tak udeleženec v sistemu TARGET2 potrebuje za: — (a) predložitev plačilnih nalogov in prejem plačil preko sistema TARGET2; ter (b) poravnavo takih plačil s tako CB,

— „podružnica“ (branch) pomeni podružnico v smislu [vstaviti določbe nacionalnega prava, ki prenašajo člen 4(3) Bančne direktive],

— „podsistem“ (ancillary system – AS) pomeni sistem, ki ga upravlja subjekt, ki je ustanovljen v Evropskem gospodarskem prostoru (EGP) in je predmet nadzora in/ali pregleda s strani pristojnega organa, in v katerem se izmenjajo in/ali obračunajo plačila in/ali finančni instrumenti, medtem ko se nastale denarne obveznosti poravnajo v sistemu TARGET2 v skladu s Smernico ECB/2007/2 in dvostranskim dogovorom med podsistemom in zadevno CB,

— „pooblastilo za direktno obremenitev“ (direct debit authorisation) pomeni splošno navodilo plačnika njegovi CB, ki to CB upravičuje in zavezuje, da na podlagi navodila prejemnika plačila za direktno obremenitev obremeni račun plačnika,

— „posojilo čez dan“ (intraday credit) pomeni posojilo, ki je odobreno za obdobje, krajše od enega delovnega dneva,

— „posredni udeleženec“ (indirect participant) pomeni kreditno institucijo, ustanovljeno v EGP, ki je sklenila sporazum z neposrednim udeležencem, da bi predložila plačilne naloge in prejemala plačila preko PM računa tega neposrednega udeleženca, in ki jo komponenta sistema TARGET2 priznava kot posrednega udeleženca,

— „postopek zaradi nesolventnosti“ (insolvency proceedings) pomeni postopek zaradi nesolventnosti v smislu člena 2(j) Direktive o dokončnosti poravnave,

— „prejemnik plačila“ (payee) pomeni udeleženca v sistemu TARGET2, katerega PM račun bo odobren kot rezultat poravnave plačilnega naloga,

— „priključena CB“ (connected CB) pomeni nacionalno centralno banko (NCB), razen CB Eurosistema, ki je priključena k sistemu TARGET2 na podlagi posebnega sporazuma,

— „primer neizpolnitve“ (event of default) pomeni kateri koli preteč ali obstoječ dogodek, ki lahko, če se zgodi, ogrozi udeleženčevo izpolnjevanje obveznosti po teh pogojih ali katerih koli drugih pravilih, ki se uporabljajo za razmerje med tem udeležencem in [vstaviti ime CB] ali katero koli drugo CB, in vključuje naslednje: — (a) če udeleženec ne izpolnjuje več meril za dostop iz člena 4 ali zahtev iz člena 8(1)(a)(i); (b) uvedbo postopkov zaradi nesolventnosti v zvezi z udeležencem; (c) vložitev vloge v zvezi s postopkom, navedenim v pododstavku (b); (d) izdajo pisne izjave udeleženca o njegovi nezmožnosti plačila vseh ali katerega koli dela njegovih dolgov ali izpolnitve njegovih obveznosti, nastalih v zvezi s posojilom čez dan; (e) sklenitev prostovoljnega splošnega sporazuma ali dogovora med udeležencem in njegovimi upniki; (f) če je udeleženec nesolventen ali nezmožen plačila svojih dolgov ali če ga za nesolventnega ali nezmožnega plačila njegovih dolgov šteje njegova CB; (g) če je udeleženčevo pozitivno stanje na njegovem PM računu ali če so vsa udeleženčeva sredstva ali njihov bistven del predmet naloga za zamrznitev sredstev, prepovedi razpolaganja, rubeža ali katerega koli drugega postopka, katerega namen je zavarovati javni interes ali pravice udeleženčevih upnikov; (h) če je bil udeleženec začasno ali trajno izključen iz druge komponente sistema TARGET2 in/ali podsistema; (i) če je katero koli vsebinsko zagotovilo ali druga predpogodbena izjava, ki jo je dal udeleženec ali za katero se po veljavnem pravu domneva, da jo je dal udeleženec, nepravilna ali neresnična; ali (j) prenos vseh ali bistvenega dela udeleženčevih sredstev,

— „razpoložljiva likvidnost“ (ali „likvidnost“) (available liquidity (or liquidity)) pomeni pozitivno stanje na PM računu udeleženca v sistemu TARGET2 in, kjer je primerno, katero koli kreditno linijo čez dan, ki jo odobri zadevna CB v zvezi s takim računom,

— „razporeditev ob vstopu“ (entry disposition) pomeni fazo obdelave plačila, v kateri poskuša sistem TARGET2-[vstaviti sklic na CB/državo] po posebnih postopkih, kakor so opisani v členu 20, poravnati plačilni nalog, ki je bil sprejet po členu 14,

— „sistem TARGET2“ (TARGET2) pomeni celoto, ki jo tvorijo vse komponente sistema TARGET2 centralnih bank,

— „sistem TARGET2-[vstaviti sklic na CB/državo]“ (TARGET2-[insert CB/country reference]) pomeni komponento sistema TARGET2 [vstaviti ime CB],

— „skupina“ (group) pomeni: — (a) sestav kreditnih institucij, vključenih v konsolidirane računovodske izkaze matičnih družb, kjer je matična družba zavezana k predložitvi konsolidiranih računovodskih izkazov po mednarodnem računovodskem standardu 27 (MRS 27), sprejetem na podlagi Uredbe komisije (ES) št. 2238/2004 ( 7 ), in vključuje bodisi: (i) matično družbo in eno ali več hčerinskih družb; bodisi (ii) dve ali več hčerinskih družb matične družbe; (b) sestav kreditnih institucij, kakor je navedeno v pododstavkih (a)(i) ali (ii), kjer matična družba ne predloži konsolidiranih računovodskih izkazov v skladu z MRS 27, vendar je zmožna izpolniti merila, opredeljena v MRS 27, za vključitev v konsolidirane računovodske izkaze, kar preveri CB neposrednega udeleženca ali, v primeru skupine AL, upravljavska NCB; ali (c) dvostransko ali večstransko mrežo kreditnih institucij: (i) ki je organizirana s statutarnim okvirom, ki določa vključitev kreditnih institucij v tako mrežo; ali (ii) za katero so značilni samoorganizirani mehanizmi sodelovanja (spodbujanje, podpiranje in predstavljanje poslovnih interesov njenih članov) in/ali ekonomska solidarnost, ki presega redno sodelovanje, običajno med kreditnimi institucijami, pri čemer sta tako sodelovanje in solidarnost dopustna po predpisih kreditnih institucij ali statutih o ustanovitvi ali vzpostavljena na podlagi ločenih sporazumov; in je Svet ECB v vsakem primeru, navedenem v (c), odobril vlogo, ki jo je treba šteti za vzpostavitev skupine,

— „skupina AL“ (AL group) pomeni skupino, sestavljeno iz članov skupine AL, ki uporabljajo način AL,

— „skupina CAI“ (CAI group) pomeni skupino, sestavljeno iz udeležencev v sistemu TARGET2, ki uporabljajo način CAI,

— „skupina TARGET2 CUG“ (TARGET2 CUG) pomeni podmnožico strank izvajalca omrežnih storitev, združenih z namenom njihove uporabe zadevnih storitev in proizvodov izvajalca omrežnih storitev pri dostopu do PM,

— „sporazum AL“ (AL agreement) pomeni večstranski sporazum o skupni likvidnosti (aggregated liquidity), ki so ga sklenili člani skupine AL in njihove zadevne NCB AL za namene načina AL,

— „tehnične motnje v delovanju sistema TARGET2“ (technical malfunction of TARGET2) pomenijo katero koli težavo, okvaro ali izpad tehnične infrastrukture in/ali računalniških sistemov, ki jih uporablja sistem TARGET2-[vstaviti sklic na CB/državo], ali kateri koli drug dogodek, zaradi katerega je nemogoče izvršiti in v istem dnevu zaključiti obdelavo plačil v sistemu TARGET2-[vstaviti sklic na CB/državo] ali, v obdobju migracije, plačil iz nacionalnih sistemov BPRČ, ki še niso migrirali na sistem TARGET2, in obratno,

— „udeleženec“ (ali „neposredni udeleženec“) (participant (or direct participant)) pomeni subjekt, ki ima najmanj en PM račun pri [vstaviti ime CB],

— „udeleženec nalogodajalec“ (instructing participant) pomeni udeleženca v sistemu TARGET2, ki je sprožil plačilni nalog,

— „udeleženec v sistemu TARGET2“ (TARGET2 participant) pomeni katerega koli udeleženca v kateri koli komponenti sistema TARGET2,

— „upravljavska NCB“ (managing NCB) pomeni NCB AL komponente sistema TARGET2, v kateri je udeležen vodja skupine AL,

— „vodja skupine AL“ (AL group manager) pomeni člana skupine AL, ki ga drugi člani skupine AL imenujejo, da upravlja z razpoložljivo likvidnostjo znotraj skupine AL v delovnem dnevu,

— „vodja skupine CAI“ (CAI group manager) pomeni člana skupine CAI, ki ga drugi člani skupine CAI imenujejo, da spremlja in razporeja razpoložljivo likvidnost znotraj skupine CAI v delovnem dnevu,

— „začasna izključitev“ (suspension) pomeni začasno zamrznitev pravic in obveznosti udeleženca za časovno obdobje, ki ga določi [vstaviti ime CB].

Člen 2

Dodatki

1. Naslednji dodatki so sestavni del teh pogojev:

Dodatek I: Tehnične specifikacije za obdelavo plačilnih nalogov

Dodatek II: Odškodninska shema v sistemu TARGET2

Dodatek III: Referenčni okvir za mnenja o sposobnosti in o državi

Dodatek IV: Postopek neprekinjenega poslovanja in postopek ob nepredvidljivih dogodkih

Dodatek V: Urnik delovanja

Dodatek VI: Seznam nadomestil in izdajanje računov

Dodatek VII: Sporazum o skupni likvidnosti

2. V primeru kakršnega koli nasprotja ali nedoslednosti med vsebino katerega koli dodatka in vsebino katere koli druge določbe iz teh pogojev prevladajo slednje.

Člen 3

Splošni opis sistema TARGET2-[vstaviti sklic na CB/državo] in sistema TARGET2

1. Sistem TARGET2 zagotavlja bruto poravnavo plačil v eurih v realnem času s poravnavo v centralnobančnem denarju.

2. V sistemu TARGET2-[vstaviti sklic na CB/državo] se obdelajo naslednji plačilni nalogi:

(a) plačilni nalogi, ki neposredno izhajajo iz operacij denarne politike Eurosistema ali so dani s tem v zvezi;

(b) poravnava eurskega dela deviznih poslov, ki vključujejo Eurosistem;

(c) poravnava prenosov v eurih, ki izhajajo iz transakcij v čezmejnih sistemih neto poravnave za plačila velikih vrednosti;

(d) poravnava prenosov v eurih, ki izhajajo iz transakcij v sistemsko pomembnih sistemih plačil malih vrednosti v eurih; in

(e) kateri koli drugi plačilni nalogi v eurih, naslovljeni na udeležence v sistemu TARGET2.

3. Sistem TARGET2 je vzpostavljen in deluje na podlagi ESP. Eurosistem določi tehnično konfiguracijo in funkcije ESP. CB-ponudnice ESP zagotavljajo storitve ESP v korist CB Eurosistema na podlagi ločenih sporazumov.

4. [Vstaviti ime CB] je izvajalka storitev po teh pogojih. Ravnanja in opustitve CB-ponudnic ESP štejejo za ravnanja in opustitve [vstaviti ime CB], za katera ta prevzame odgovornost v skladu s členom 31 spodaj. Udeležba po teh pogojih ne vzpostavlja pogodbenega razmerja med udeleženci in CB-ponudnicami ESP, kadar slednje delujejo v tej vlogi. Navodila, sporočila ali informacije, ki jih udeleženci prejmejo od ali jih pošljejo ESP v zvezi s storitvami, zagotovljenimi po teh pogojih, štejejo za prejete od ali poslane [vstaviti ime CB].

5. Sistem TARGET2 je pravno strukturiran kot množica plačilnih sistemov, sestavljenih iz vseh komponent sistema TARGET2, ki so določene kot „sistemi“ po nacionalni zakonodaji, ki prenaša Direktivo o dokončnosti poravnave. Sistem TARGET2-[vstaviti sklic na CB/državo] je določen kot „sistem“ po [vstaviti ustrezni predpis, ki prenaša Direktivo o dokončnosti poravnave].

6. Udeležba v sistemu TARGET2 poteka preko udeležbe v komponenti sistema TARGET2. Ti pogoji opisujejo medsebojne pravice in obveznosti udeležencev v sistemu TARGET2-[vstaviti sklic na CB/državo] in [vstaviti ime CB]. Pravila o obdelavi plačilnih nalogov (naslov IV) se nanašajo na vse plačilne naloge, ki jih predloži, ali na vsa plačila, ki jih prejme kateri koli udeleženec v sistemu TARGET2.

NASLOV II

UDELEŽBA

Člen 4

Merila za dostop

1. Za neposredno udeležbo v sistemu TARGET2-[vstaviti sklic na CB/državo] so primerne naslednje vrste subjektov:

(a) kreditne institucije, ustanovljene v EGP, vključno kadar delujejo preko podružnice, ustanovljene v EGP;

(b) kreditne institucije, ustanovljene zunaj EGP, pod pogojem, da delujejo preko podružnice, ustanovljene v EGP; in

(c) NCB držav članic EU in ECB.

2. [Vstaviti ime CB] lahko po lastnem preudarku sprejme kot neposredne udeležence tudi naslednje subjekte:

(a) zakladniške oddelke držav članic na centralni ali regionalni ravni, ki delujejo na denarnih trgih;

(b) organe javnega sektorja držav članic, ki so pooblaščeni za vodenje računov strank;

(c) investicijska podjetja, ustanovljena v EGP;

(d) organizacije, ki opravljajo storitve obračuna ali poravnave ter so ustanovljene v EGP in pod nadzorom pristojnega organa; in

(e) kreditne institucije ali katere koli subjekte vrst, naštetih v pododstavkih (a) do (d), ki so v obeh primerih ustanovljeni v državi, s katero je Evropska skupnost sklenila denarni sporazum, ki kateremu koli od takih subjektov omogoča dostop do plačilnih sistemov v Evropski skupnosti, ob upoštevanju pogojev, določenih v denarnem sporazumu, in pod pogojem, da je zadevna pravna ureditev, ki velja v državi, enakovredna ustrezni zakonodaji Skupnosti.

3. Institucije za izdajo elektronskega denarja v smislu [vstaviti določbe nacionalnega prava, ki prenašajo člen 1(3)(a) Direktive 2000/46/ES Evropskega parlamenta in Sveta z dne 18. septembra 2000 o začetku opravljanja in opravljanju dejavnosti ter nadzoru skrbnega in varnega poslovanja institucij za izdajo elektronskega denarja ( 8 )] niso upravičene do udeležbe v sistemu TARGET2-[vstaviti sklic na CB/državo].

Člen 5

Neposredni udeleženci

1. Neposredni udeleženci v sistemu TARGET2-[vstaviti sklic na CB/državo] morajo izpolniti zahteve, določene v členu 8(1) in (2). Imeti morajo najmanj en PM račun pri [vstaviti ime CB].

2. Neposredni udeleženci lahko določijo imetnike naslovljive BIC, ne glede na njihovo mesto ustanovitve.

3. Neposredni udeleženci lahko določijo subjekte kot posredne udeležence, pod pogojem, da so izpolnjeni pogoji iz člena 6.

4. Dostop za več naslovnikov preko podružnic se lahko zagotovi, kakor sledi:

(a) Kreditna institucija v smislu člena 4(1)(a) ali (b), ki je bila sprejeta kot neposredni udeleženec, lahko odobri dostop do svojega PM računa eni ali več svojim podružnicam, ustanovljenim v EGP, da bi te tako neposredno predložile plačilne naloge in/ali prejele plačila, pod pogojem, da je bila [vstaviti ime CB] ustrezno obveščena.

(b) Kadar je bila podružnica kreditne institucije sprejeta kot neposredni udeleženec, lahko druge podružnice istega pravnega subjekta in/ali njegov sedež, v obeh primerih pod pogojem, da so ustanovljeni v EGP, dostopijo do PM računa podružnice, pod pogojem, da je ta obvestila [vstaviti ime CB].

Člen 6

Posredni udeleženci

1. Kreditne institucije, ustanovljene v EGP, lahko sklenejo pogodbo z enim neposrednim udeležencem, ki je bodisi kreditna institucija v smislu člena 4(1)(a) ali (b) bodisi CB, da bi predložila plačilne naloge in/ali prejela plačila ter jih poravnala preko PM računa tega neposrednega udeleženca. Sistem TARGET2-[vstaviti sklic na CB/državo] prizna posredne udeležence z registracijo take posredne udeležbe v imeniku sistema TARGET2, kakor je slednji opisan v členu 9.

2. Kadar neposredni udeleženec, ki je kreditna institucija v smislu člena 4(1)(a) ali (b), in posredni udeleženec pripadata isti skupini, lahko neposredni udeleženec izrecno pooblasti posrednega udeleženca, da neposredno uporabi PM račun neposrednega udeleženca za predložitev plačilnih nalogov in/ali prejem plačil preko dostopa za več naslovnikov, povezanega s skupino.

Člen 7

Odgovornost neposrednega udeleženca

1. V izogib dvomu, plačilni nalogi, ki jih predložijo, ali plačila, ki jih prejmejo posredni udeleženci po členu 6 in podružnice po členu 5(4), štejejo za predložene oziroma prejete s strani samega neposrednega udeleženca.

2. Taki plačilni nalogi zavezujejo neposrednega udeleženca ne glede na vsebino ali kakršno koli neupoštevanje pogodbenih ali drugih dogovorov med tem udeležencem in katerim koli od subjektov, navedenih v odstavku 1.

Člen 8

Postopek prijave

1. Za vključitev v sistem TARGET2-[vstaviti sklic na CB/državo] morajo prijavitelji za udeležbo:

(a) izpolniti naslednje tehnične zahteve: (i) namestiti, voditi, upravljati, spremljati in zagotoviti varnost potrebne informacijske infrastrukture za priključitev k sistemu TARGET2-[vstaviti sklic na CB/državo] in za predložitev plačilnih nalogov v sistem. Pri tem lahko prijavljeni za udeležbo vključijo tretje stranke, vendar ohranijo izključno odgovornost. Zlasti morajo prijavljeni za udeležbo skleniti sporazum z izvajalcem omrežnih storitev, da pridobijo potrebno povezavo in dovoljenja za dostop, v skladu s tehničnimi specifikacijami iz Dodatka I; in (ii) uspešno opraviti preizkuse, ki jih zahteva [vstaviti ime CB]; ter

(b) izpolniti naslednje pravne zahteve: (i) zagotoviti mnenje o sposobnosti na obrazcu, določenem v Dodatku III, razen če je [vstaviti ime CB] informacije in izjave, ki jih je treba navesti v takem mnenju o sposobnosti, že pridobila v drugih okoliščinah; in (ii) v primeru subjektov, navedenih v členu 4(1)(b), zagotoviti mnenje o državi na obrazcu, določenem v Dodatku III, razen če je [vstaviti ime CB] informacije in izjave, ki jih je treba navesti v takem mnenju o državi, že pridobila v drugih okoliščinah.

2. Prijavitelji se morajo pisno prijaviti pri [vstaviti ime CB] in priložiti najmanj naslednje dokumente/informacije:

(a) izpolnjene obrazce za zbiranje statičnih podatkov, kakor jih zagotovi [vstaviti ime CB],

(b) mnenje o sposobnosti, če tako zahteva [vstaviti ime CB]; in

(c) mnenje o državi, če tako zahteva [vstaviti ime CB].

3. [Vstaviti ime CB] lahko zahteva tudi kakršne koli dodatne informacije, za katere meni, da so potrebne za odločitev o prijavi za udeležbo.

4. [Vstaviti ime CB] zavrne prijavo za udeležbo, če:

(a) merila za dostop, navedena v členu 4, niso izpolnjena;

(b) eno ali več meril za udeležbo, navedenih v odstavku 1, ni izpolnjenih; in/ali

(c) bi po oceni [vstaviti ime CB] taka udeležba ogrozila splošno stabilnost, trdnost in varnost sistema TARGET2-[vstaviti sklic na CB/državo] ali katere koli druge komponente sistema TARGET2 ali bi ogrozila [vstaviti ime CB] pri izvajanju njenih nalog, kakor so opisane v [navesti zadevni nacionalni predpis] ter v Statutu Evropskega sistema centralnih bank in Evropske centralne banke.

5. [Vstaviti ime CB] mora svojo odločitev o prijavi za udeležbo sporočiti prijavitelju v enem mesecu od dne, ko je [vstaviti ime CB] prejela prijavo za udeležbo. Kadar [vstaviti ime CB] zahteva dodatne informacije po odstavku 3, mora biti odločitev sporočena v enem mesecu od dne, ko je [vstaviti ime CB] prejela te informacije od prijavitelja. Kakršna koli odločitev o zavrnitvi mora vsebovati razloge za zavrnitev.

Člen 9

Imenik sistema TARGET2

1. Imenik sistema TARGET2 je podatkovna baza BIC, ki se uporablja za usmerjanje plačilnih nalogov, naslovljenih na:

(a) udeležence v sistemu TARGET2 in njihove podružnice z dostopom za več naslovnikov;

(b) posredne udeležence v sistemu TARGET2, vključno s tistimi z dostopom za več naslovnikov; in

(c) imetnike naslovljive BIC v sistemu TARGET2.

Imenik se osvežuje tedensko.

2. Razen če udeleženec zahteva drugače, se BIC objavijo v imeniku sistema TARGET2.

3. Udeleženci lahko posredujejo imenik sistema TARGET2 samo njihovim podružnicam in subjektom z dostopom za več naslovnikov.

4. Subjekti, določeni v odstavku 1(b) in (c), lahko svojo BIC uporabijo samo v zvezi z enim neposrednim udeležencem.

NASLOV III

OBVEZNOSTI STRANK

Člen 10

Obveznosti [vstaviti ime CB] in udeležencev

1. [Vstaviti ime CB] ponuja storitve, opisane v naslovu IV. Če v teh pogojih ali z zakonodajo ni določeno drugače, mora [vstaviti ime CB] uporabiti vsa razumna sredstva v okviru svojih pristojnosti, da izpolni svoje obveznosti po teh pogojih, pri čemer ne jamči za uspešnost.

2. Udeleženci morajo [vstaviti ime CB] plačati nadomestila, določena v Dodatku VI.

3. Udeleženci zagotovijo, da so v delovnih dneh povezani s sistemom TARGET2-[vstaviti sklic na CB/državo] v skladu z urnikom delovanja iz Dodatka V.

4. Udeleženec izjavi in jamči [vstaviti ime CB], da z izpolnjevanjem svojih obveznosti po teh pogojih ne krši nobenega zakona ali drugega predpisa, ki velja zanj, in nobenega sporazuma, ki ga zavezuje.

Člen 11

Sodelovanje in izmenjava informacij

1. [Vstaviti ime CB] in udeleženci pri izpolnjevanju njihovih obveznosti in uveljavljanju njihovih pravic po teh pogojih tesno sodelujejo, da bi zagotovili stabilnost, trdnost in varnost sistema TARGET2-[vstaviti sklic na CB/državo]. Med seboj si zagotavljajo kakršne koli informacije ali dokumente, ki so pomembni za izpolnjevanje njihovih zadevnih obveznosti in uveljavljanje njihovih zadevnih pravic po teh pogojih, brez poseganja v katero koli obveznost varovanja bančne tajnosti.

2. [Vstaviti ime CB] vzpostavi in vzdržuje pisarno za podporo sistemu, ki udeležencem pomaga v zvezi s težavami, ki nastanejo v povezavi z operacijami sistema.

3. Najnovejše informacije o stanju delovanja ESP so na voljo v informacijskem sistemu TARGET2 (T2IS). T2IS se lahko uporabi za pridobitev informacij o katerem koli dogodku, ki vpliva na normalno delovanje sistema TARGET2.

4. [Vstaviti ime CB] lahko pošilja sporočila udeležencem z oddajo preko ICM ali s pomočjo katerih koli drugih komunikacijskih sredstev.

5. Udeleženci so odgovorni za pravočasno posodobitev obstoječih obrazcev za zbiranje statičnih podatkov in predložitev novih obrazcev za zbiranje statičnih podatkov [vstaviti ime CB]. Udeleženci so odgovorni za preverjanje točnosti informacij, ki se nanašajo nanje in ki jih [vstaviti ime CB] vnese v sistem TARGET2-[vstaviti sklic na CB/državo].

6. [Vstaviti ime CB] se šteje za pooblaščeno, da CB-ponudnicam ESP sporoči kakršne koli informacije, ki se nanašajo na udeležence in ki bi jih CB-ponudnice ESP lahko potrebovale v njihovi vlogi upravljavk storitev, v skladu s pogodbo, sklenjeno z izvajalcem omrežnih storitev.

7. Udeleženci morajo o kakršni koli spremembi njihove pravne sposobnosti in o ustreznih zakonodajnih spremembah, ki vplivajo na vprašanja, obravnavana v mnenju o državi, ki se nanaša nanje, obvestiti [vstaviti ime CB].

8. Udeleženci morajo [vstaviti ime CB] obvestiti o:

(a) katerem koli novem posrednem udeležencu, imetniku naslovljive BIC ali subjektu z dostopom za več naslovnikov, ki ga registrirajo; in

(b) kakršnih koli spremembah v zvezi s subjekti, naštetimi v odstavku (a).

9. Udeleženci morajo nemudoma obvestiti [vstaviti ime CB], če nastopi primer neizpolnitve v zvezi z njimi.

NASLOV IV

VODENJE PM RAČUNOV IN OBDELAVA PLAČILNIH NALOGOV

Člen 12

Odprtje in vodenje PM računov

1. [Vstaviti ime CB] za vsakega udeleženca odpre in vodi najmanj en PM račun in po potrebi podračune.

2. [Po potrebi vstaviti: Negativno stanje na PM računih ni dovoljeno].

3. [Po potrebi vstaviti: Na začetku in koncu delovnega dne mora biti na PM računih ničelno stanje. Za udeležence šteje, da so [vstaviti ime CB] dali navodilo za prenos katerega koli stanja ob koncu delovnega dne na račun, ki ga določi udeleženec].

4. [Po potrebi vstaviti: Na začetku naslednjega delovnega dne se tako stanje povratno prenese na udeleženčev PM račun].

5. PM računi in njihovi podračuni so brezobrestni, razen če se uporabljajo za izpolnjevanje obveznih rezerv. V takem primeru izračun in izplačilo obresti na imetje obveznih rezerv ureja Uredba Sveta (ES) št. 2531/98 z dne 23. novembra 1998 o uporabi obveznih rezerv Evropske centralne banke ( 9 ) in Uredba ECB/2003/9 z dne 12. septembra 2003 o uporabi obveznih rezerv ( 10 ).

6. Poleg poravnave plačilnih nalogov v plačilnem modulu se lahko PM račun uporabi za poravnavo plačilnih nalogov za plačilo na domače račune ali z njih, v skladu s pravili, ki jih določi [vstaviti ime CB].

7. Udeleženci uporabljajo ICM za pridobitev informacij o njihovi likvidnostni poziciji. [Vstaviti ime CB] zagotovi dnevni izpisek kateremu koli udeležencu, ki se je odločil za tako storitev.

Člen 13

Vrste plačilnih nalogov

Za namene sistema TARGET2 je kot plačilni nalog opredeljeno naslednje:

(a) kreditni plačilni nalogi;

(b) navodila za direktno obremenitev, izvršena na podlagi pooblastila za direktno obremenitev; in

(c) nalogi za prenos likvidnosti.

Člen 14

Sprejetje in zavrnitev plačilnih nalogov

1. Plačilni nalogi, ki jih predložijo udeleženci, štejejo za sprejete s strani [vstaviti ime CB], če:

(a) je plačilno sporočilo v skladu s pravili, ki jih je vzpostavil izvajalec omrežnih storitev;

(b) je plačilno sporočilo v skladu s pravili in pogoji formatiranja v sistemu TARGET2-[vstaviti sklic na CB/državo] in uspešno opravi preverjanje dvojnega vpisa, kakor je opisano v Dodatku I; in

(c) je bilo v primerih, kadar je bil plačnik ali prejemnik plačila začasno izključen iz udeležbe, pridobljeno izrecno soglasje CB začasno izključenega udeleženca.

2. [Vstaviti ime CB] nemudoma zavrne kateri koli plačilni nalog, ki ne izpolnjuje pogojev iz odstavka 1. [Vstaviti ime CB] obvesti udeleženca o kakršni koli zavrnitvi plačilnega naloga, kakor je določeno v Dodatku I.

Člen 15

Pravila o prioriteti

1. Udeleženci nalogodajalci določijo vsak plačilni nalog kot enega izmed naslednjih:

(a) normalni plačilni nalog (prioritetni razred 2);

(b) nujni plačilni nalog (prioritetni razred 1); ali

(c) zelo nujni plačilni nalog (prioritetni razred 0).

Če plačilni nalog na izkazuje prioritete, se obravnava kot normalni plačilni nalog.

2. Zelo nujne plačilne naloge lahko določijo samo:

(a) CB; in

(b) udeleženci, v primerih plačil, nakazanih in prejetih od CLS International Bank, in prenosih likvidnosti v korist podsistemov.

Vsa plačilna navodila, ki jih podsistem predloži preko vmesnika za podsisteme z namenom obremenitve ali odobritve PM računov udeležencev, štejejo za zelo nujne plačilne naloge.

3. V primeru nujnih in normalnih plačilnih nalogov lahko plačnik spremeni prioriteto preko ICM s takojšnjim učinkom. Prioritete zelo nujnih plačil ni mogoče spremeniti.

Člen 16

Limiti likvidnosti

1. Udeleženec lahko omeji uporabo razpoložljive likvidnosti za plačilne naloge v zvezi z drugimi udeleženci v sistemu TARGET2, razen v zvezi s katero koli od CB, z določitvijo dvostranskih ali večstranskih limitov. Taki limiti so lahko določeni samo v zvezi z normalnimi plačilnimi nalogi.

2. Limite lahko določi samo skupina AL v celoti ali so lahko določeni v zvezi s skupino AL v celoti. Limiti se ne smejo določiti v zvezi s posameznim PM računom člana skupine AL niti s strani članov skupine AL v zvezi z drug drugim.

3. Z določitvijo dvostranskega limita udeleženec da navodilo [vstaviti ime CB], da se sprejeti plačilni nalog ne poravna, če bi vsota njegovih normalnih plačilnih nalogov, oddanih na PM račun drugega udeleženca v sistemu TARGET2, zmanjšana za vsoto vseh nujnih in normalnih plačil, prejetih s PM računa takega udeleženca v sistemu TARGET2, presegla ta dvostranski limit.

4. Udeleženec lahko določi večstranski limit za katero koli razmerje, za katero ne velja dvostranski limit. Večstranski limit je mogoče določiti samo, če je udeleženec določil najmanj en dvostranski limit. Če udeleženec določi večstranski limit, da navodilo [vstaviti ime CB], da se sprejeti plačilni nalog ne poravna, če bi vsota njegovih normalnih plačilnih nalogov, oddanih na PM račune udeležencev v sistemu TARGET2, v zvezi s katerimi ni bil določen noben dvostranski limit, zmanjšana za vsoto vseh nujnih in normalnih plačil, prejetih s takih PM računov, presegla ta večstranski limit.

5. Najmanjši znesek katerega koli od limitov znaša 1 mio EUR. Dvostranski in večstranski limit z zneskom nič se obravnava tako, kakor da ni določen noben limit. Limiti med nič in 1 mio EUR niso mogoči.

6. Limiti se lahko v realnem času spremenijo s takojšnjim učinkom ali z učinkom od naslednjega delovnega dne preko ICM. Če je limit spremenjen na nič, ga istega delovnega dne ni mogoče ponovno spremeniti. Določitev novega dvostranskega ali večstranskega limita učinkuje samo od naslednjega delovnega dne.

Člen 17

Možnosti rezervacije likvidnosti

1. Udeleženci lahko preko ICM rezervirajo likvidnost za zelo nujne ali nujne plačilne naloge.

2. Vodja skupine AL lahko rezervira likvidnost samo za skupino AL v celoti. Likvidnosti ni mogoče rezervirati za posamezne račune znotraj skupine AL.

3. Z zahtevo po rezervaciji določenega zneska likvidnosti za zelo nujne plačilne naloge da udeleženec [vstaviti ime CB] navodilo, da poravna nujne in normalne plačilne naloge samo, če po odštetju zneska, rezerviranega za zelo nujne plačilne naloge, obstaja razpoložljiva likvidnost.

4. Z zahtevo po rezervaciji določenega zneska likvidnosti za nujne plačilne naloge da udeleženec [vstaviti ime CB] navodilo, da poravna normalne plačilne naloge samo, če po odštetju zneska, rezerviranega za nujne in zelo nujne plačilne naloge, obstaja razpoložljiva likvidnost.

5. Po prejemu zahteve po rezervaciji [vstaviti ime CB] preveri, ali znesek likvidnosti na udeleženčevem PM računu zadostuje za rezervacijo. V nasprotnem primeru je mogoče rezervirati samo likvidnost, ki je na razpolago na PM računu. Preostali del zahtevane rezervacije likvidnosti ni v nobenem poznejšem trenutku rezerviran avtomatično, četudi znesek razpoložljive likvidnosti na udeleženčevem PM računu doseže raven prvotne zahteve po rezervaciji.

6. Raven rezervacije likvidnosti je mogoče spremeniti. Udeleženci lahko preko ICM zahtevajo rezervacijo novih zneskov s takojšnjim učinkom ali z učinkom od naslednjega delovnega dne.

Člen 18

Vnaprej določen čas poravnave

1. Udeleženci nalogodajalci lahko vnaprej določijo čas poravnave plačilnih nalogov znotraj delovnega dne z uporabo indikatorja najzgodnejšega trenutka obremenitve („Earliest Debit Time Indicator“) ali indikatorja najpoznejšega trenutka obremenitve („Latest Debit Time Indicator“).

2. Pri uporabi indikatorja najzgodnejšega trenutka obremenitve se sprejeti plačilni nalog shrani in vnese v razporeditev ob vstopu samo na navedeni trenutek.

3. Pri uporabi indikatorja najpoznejšega trenutka obremenitve se sprejeti plačilni nalog vrne kot neporavnan, če ga do navedenega trenutka obremenitve ni bilo mogoče poravnati. 15 minut pred opredeljenim trenutkom obremenitve se udeležencu nalogodajalcu pošlje avtomatično obvestilo preko ICM. Udeleženec nalogodajalec lahko uporabi indikator najpoznejšega trenutka obremenitve tudi izključno kot opozorilni indikator. V takih primerih se zadevni plačilni nalog ne vrne.

4. Udeleženci nalogodajalci lahko preko ICM spremenijo indikator najzgodnejšega trenutka obremenitve in indikator najpoznejšega trenutka obremenitve.

5. Nadaljnje tehnične podrobnosti so vsebovane v Dodatku I.

Člen 19

Vnaprej predloženi plačilni nalogi

1. Plačilne naloge je mogoče predložiti do pet delovnih dni pred določenim dnevom poravnave (skladiščeni plačilni nalogi).

2. Skladiščeni plačilni nalogi se sprejmejo in vnesejo v razporeditev ob vstopu na dan, ki ga določi udeleženec nalogodajalec na začetku dnevne obdelave, kakor je navedeno v Dodatku V. Uvrstijo se pred plačilne naloge enake prioritete.

3. Za skladiščene plačilne naloge se smiselno uporabljajo členi 15(3), 22(2) in 29(1)(a).

Člen 20

Poravnava plačilnih nalogov pri razporeditvi ob vstopu

1. Razen če so udeleženci nalogodajalci navedli čas poravnave na način, opisan v členu 18, se sprejeti plačilni nalogi poravnajo nemudoma ali najpozneje do konca delovnega dne, v katerem so bili sprejeti, pod pogojem, da je na plačnikovem PM računu na razpolago dovolj sredstev, in ob upoštevanju katerih koli limitov in rezervacij likvidnosti, kakor je navedeno v členih 16 in 17.

2. Sredstva se lahko zagotovijo:

(a) z razpoložljivo likvidnostjo na PM računu; ali

(b) s plačili, prejetimi od drugih udeležencev v sistemu TARGET2, ob upoštevanju veljavnih procesov optimizacije.

3. Za zelo nujne plačilne naloge velja načelo „prvi noter, prvi ven“ („first in, first out“ – FIFO). To pomeni, da se zelo nujni plačilni nalogi poravnajo v kronološkem vrstnem redu. Nujni in normalni plačilni nalogi se ne poravnajo tako dolgo, dokler so v prioritetnem vrstnem redu zelo nujni plačilni nalogi.

4. Tudi za nujne plačilne naloge velja načelo FIFO. Normalni plačilni nalogi se ne poravnajo, če so v prioritetnem vrstnem redu nujni in zelo nujni plačilni nalogi.

5. Z odstopanjem od odstavkov 3 in 4 se lahko plačilni nalogi z nižjo prioriteto (ali z enako prioriteto, vendar sprejeti pozneje) poravnajo pred plačilnimi nalogi z višjo prioriteto (ali z enako prioriteto, ki so bili sprejeti prej), če bi se plačilni nalogi z nižjo prioriteto izravnali s plačili, ki morajo biti prejeta, in bi se stanje likvidnosti pri plačniku povečalo.

6. Normalni plačilni nalogi se poravnajo v skladu z izogibanjem načelu FIFO. To pomeni, da se lahko poravnajo nemudoma (neodvisno od drugih normalnih plačilnih nalogov v prioritetnem vrstnem redu, sprejetih prej) in lahko zato kršijo načelo FIFO, pod pogojem, da je na razpolago dovolj sredstev.

7. Nadaljnje podrobnosti o poravnavi plačilnih nalogov pri razporeditvi ob vstopu so vsebovane v Dodatku I.

Člen 21

Poravnava in vrnitev plačilnih nalogov v prioritetnem vrstnem redu

1. Plačilni nalogi, ki niso poravnani nemudoma pri razporeditvi ob vstopu, se uvrstijo v prioritetne vrstne rede v skladu s prioriteto, ki jim jo je določil zadevni udeleženec, kakor je navedeno v členu 15.

2. Za optimizacijo poravnave plačilnih nalogov v prioritetnem vrstnem redu lahko [vstaviti ime CB] uporabi postopke optimizacije, opisane v Dodatku I.

3. Plačnik lahko plačilnim nalogom v prioritetnem vrstnem redu spremeni mesto v prioritetnem vrstnem redu (tj. jih prerazporedi) preko ICM. Plačilne naloge je mogoče premakniti na začetek ali na konec zadevnega prioritetnega vrstnega reda s takojšnjim učinkom v katerem koli trenutku dnevne obdelave, kakor je navedeno v Dodatku V.

4. Nalogi za prenos likvidnosti, sproženi v ICM, se nemudoma vrnejo kot neporavnani, če ni dovolj likvidnosti. Drugi plačilni nalogi se vrnejo kot neporavnani, če se ne morejo poravnati do zaključka sprejemanja zadevne vrste sporočil, kakor je določeno v Dodatku V.

Člen 22

Vstop plačilnih nalogov v sistem in njihova nepreklicnost

1. Za namene prvega stavka člena 3(1) Direktive o dokončnosti poravnave in [vstaviti določbe nacionalnega prava, ki prenašajo ta člen Direktive o dokončnosti poravnave] štejejo plačilni nalogi za vnesene v sistem TARGET2-[vstaviti sklic na CB/državo] v trenutku, ko je obremenjen zadevni udeleženčev PM račun.

2. Plačilne naloge je mogoče preklicati, dokler niso vneseni v sistem TARGET2-[vstaviti sklic na CB/državo] v skladu z odstavkom 1. Plačilnih nalogov, ki so vključeni v algoritem, kakor je navedeno v Dodatku I, ni mogoče preklicati v času teka algoritma.

NASLOV V

ZDRUŽEVANJE LIKVIDNOSTI

Člen 23

Načini združevanja likvidnosti

[Vstaviti ime CB] ponuja način konsolidiranih informacij o računih (CAI) in način skupne likvidnosti (AL).

Člen 24

Način konsolidiranih informacij o računih

1. Način CAI lahko uporabljajo:

(a) kreditna institucija in/ali njene podružnice (ne glede na to, ali so taki subjekti udeleženi v isti komponenti sistema TARGET2), pod pogojem, da imajo zadevni subjekti več PM računov, identificiranih z različnimi BIC; ali

(b) dve ali več kreditnih institucij, ki pripadajo isti skupini, in/ali njihove podružnice, pri čemer ima vsaka enega ali več PM računov, identificiranih z različnimi BIC.

2.

(a) Po načinu CAI se vsakemu članu skupine CAI in njihovim zadevnim CB zagotovijo seznam PM računov članov skupine in naslednje dodatne informacije, konsolidirane na ravni skupine CAI: (i) kreditne linije čez dan (če je primerno); (ii) stanja, vključno s stanji na podračunih; (iii) promet; (iv) poravnana plačila; in (v) plačilni nalogi v prioritetnem vrstnem redu.

(b) Vodja skupine CAI in njegova zadevna CB imata dostop do informacij o vsaki izmed zgoraj navedenih postavk v zvezi s katerim koli PM računom skupine CAI.

(c) Informacije, navedene v tem odstavku, se zagotovijo preko ICM.

3. Vodja skupine CAI je upravičen, da preko ICM sproži prenose likvidnosti med PM računi, ki so del iste skupine CAI, vključno z njihovimi podračuni.

4. Skupina CAI lahko vključuje tudi PM račune, ki so vključeni v skupini AL. V takem primeru so vsi PM računi skupine AL del skupine CAI.

5. Kadar sta dva ali več PM računov del skupine AL in hkrati skupine CAI (obsegajoč dodatne PM račune), glede razmerja znotraj skupine AL prevladajo pravila, ki veljajo za skupino AL.

6. Skupina CAI, ki vključuje PM račune skupine AL, lahko imenuje vodjo skupine CAI, ki se razlikuje od vodje skupine AL.

7. Postopek za pridobitev dovoljenja za uporabo načina AL, določen v členu 25(4) in (5), se smiselno uporablja za postopek za pridobitev dovoljenja za uporabo načina CAI.

Člen 25

Način skupne likvidnosti

1. Način AL lahko uporabljajo:

(a) kreditna institucija in/ali njene podružnice (ne glede na to, ali so taki subjekti udeleženi v isti komponenti sistema TARGET2), pod pogojem, da so zadevni subjekti ustanovljeni v euroobmočju in imajo več PM računov, identificiranih z različnimi BIC;

(b) v euroobmočju ustanovljene podružnice (ne glede na to, ali so take podružnice udeležene v isti komponenti sistema TARGET2) kreditne institucije, ustanovljene zunaj euroobmočja, pod pogojem, da imajo take podružnice več PM računov, identificiranih z različnimi BIC; ali

(c) dve ali več kreditnih institucij, navedenih v pododstavku (a), in/ali podružnice, navedene v pododstavku (b), ki pripadajo isti skupini.

V vsakem primeru, navedenem v pododstavkih (a) do (c), se zahteva tudi, da so zadevni subjekti z zadevno sodelujočo NCB vzpostavili ureditve v zvezi s posojili čez dan.

2. Pri načinu AL se z namenom preverjanja, ali je za plačilni nalog dovolj kritja, združi razpoložljiva likvidnost na vseh PM računih članov skupine AL. Ne glede na zgoraj navedeno je dvostransko razmerje PM računa med članom skupine AL in njegovo NCB AL še naprej urejeno z ureditvijo zadevne komponente sistema TARGET2, ob upoštevanju sprememb, določenih v sporazumu AL. Posojilo čez dan, ki je odobreno kateremu koli članu skupine AL na njegovem PM računu, se lahko krije z razpoložljivo likvidnostjo na drugih PM računih, ki jih ima tak član skupine AL, ali na PM računih, ki jih imajo kateri koli drugi člani skupine AL pri isti ali kateri koli drugi NCB AL.

3. Za uporabo načina AL mora en ali več udeležencev v sistemu TARGET2, ki izpolnjujejo merila iz odstavka 1, z [vstaviti ime CB] in po potrebi z drugo(-imi) CB komponente sistema TARGET2, v kateri so udeleženi drugi člani skupine AL, skleniti sporazum AL. Udeleženec v sistemu TARGET2 lahko v povezavi s posameznim PM računom sklene samo en sporazum AL. Sporazum AL mora biti v skladu z ustreznim obrazcem iz Dodatka VII.

4. Vsaka skupina AL določi vodjo skupine AL. V primeru, da skupino AL sestavlja samo en udeleženec, ta udeleženec deluje kot vodja skupine AL. Vodja skupine AL naslovi na upravljavsko NCB pisno zahtevo za uporabo načina AL (ki vsebuje obrazce za zbiranje statičnih podatkov, kakor jih zagotovi [vstaviti ime CB]), skupaj s sestavljenim sporazumom AL na podlagi obrazca, ki ga zagotovi upravljavska NCB. Preostali člani skupine AL naslovijo svoje pisne zahteve (ki vsebujejo obrazce za zbiranje statičnih podatkov, kakor jih zagotovi [vstaviti ime CB]) na njihove zadevne NCB AL. Upravljavska NCB lahko zahteva kakršne koli dodatne informacije ali dokumente, za katere meni, da so primerni za odločanje o zahtevi. Poleg tega lahko upravljavska NCB, v dogovoru z drugimi NCB AL, zahteva, da se v sporazum AL doda kakršna koli dodatna določba, za katero meni, da je primerna za zagotovitev pravilnega in pravočasnega izpolnjevanja katere koli obstoječe in/ali bodoče obveznosti vseh članov skupine AL, ki jih imajo slednji do katere koli NCB AL.

5. Upravljavska NCB preveri, ali prijavitelji izpolnjujejo zahteve za oblikovanje skupine AL in ali je bil sporazum AL pravilno sestavljen. V ta namen se lahko upravljavska NCB poveže z drugimi NCB AL. Odločitev upravljavske NCB se pisno naslovi na vodjo skupine AL v enem mesecu od dne, ko je upravljavska NCB prejela zahtevo, navedeno v odstavku 4, ali, če je upravljavska NCB zahtevala dodatne informacije, v enem mesecu od dne, ko je upravljavska NCB prejela take informacije. Vsaka odločitev o zavrnitvi mora vsebovati razloge za zavrnitev.

6. Člani skupine AL imajo avtomatično dostop do načina CAI.

7. Dostop do informacij in vseh interaktivnih kontrolnih ukrepov znotraj skupine AL se zagotovi preko ICM.

[Po potrebi vstaviti:

Člen 25a

Zastava/izvršitev

1. Obstoječe in bodoče terjatve [vstaviti ime CB], ki izvirajo iz pravnega razmerja med članom skupine AL in [vstaviti ime CB], ter so zavarovane z [vstaviti pojem, ki se uporablja: zastava/obremenitev vseh sredstev („floating charge“)] po členu 36(1) in (2) teh pogojev, vključujejo terjatve [vstaviti ime CB] nasproti takemu članu skupine AL, ki izvirajo iz sporazuma AL, katerega stranki sta udeleženec in [vstaviti ime CB].

2. [Vstaviti, če tako zahteva zakonodaja zadevne jurisdikcije: Brez poseganja v sporazum AL taka zastava udeležencu ne preprečuje, da v delovnem dnevu uporabi denar, deponiran na svojem(-ih) PM računu(-ih).]

3. [Vstaviti, če tako zahteva zakonodaja zadevne jurisdikcije: Posebna klavzula o alokaciji: Član skupine AL alocira denar, deponiran na njegovem PM računu, za izpolnitev vseh svojih obveznosti, ki izvirajo iz [vstaviti sklic na ureditve za izvajanje Usklajenih pogojev].]

[Po potrebi in če tako zahteva zakonodaja zadevne jurisdikcije:

Člen 25b

Izvršitev zastave

Ob nastopu izvršitvenega razloga ima [vstaviti ime CB] neomejeno pravico, da brez kakršnega koli vnaprejšnjega obvestila realizira zastavo. [Vstaviti, če je primerno po zakonodaji zadevne jurisdikcije: v skladu z [vstaviti ustrezne določbe nacionalnega prava, ki urejajo izvršitev zastave].]

[Po potrebi in če tako zahteva zakonodaja zadevne jurisdikcije:

Člen 25c

Uveljavitev zavarovanja

Ob nastopu izvršitvenega razloga ima [vstaviti ime CB] pravico, da uveljavi zavarovanje po členu 36.]

Člen 26

Pobot terjatev po členu 36(4) in (5)

Ob nastopu izvršitvenega razloga so vse terjatve [vstaviti ime CB], ki jih ima slednja do takega člana skupine AL, avtomatično in nemudoma prednostne ter zanje velja člen 36(4) in (5) teh pogojev.

NASLOV VI

VARNOSTNE ZAHTEVE IN NEPREDVIDLJIVI DOGODKI

Člen 27

Postopek neprekinjenega poslovanja in postopek ob nepredvidljivih dogodkih

V primeru neobičajnega zunanjega dogodka ali katerega koli drugega dogodka, ki vpliva na delovanje ESP, se uporabljata postopek neprekinjenega poslovanja in postopek ob nepredvidljivih dogodkih, opisana v Dodatku IV.

Člen 28

Varnostne zahteve

1. Udeleženci vzpostavijo ustrezne varnostne kontrole, da zavarujejo svoje sisteme pred nepooblaščenim dostopom in uporabo. Udeleženci so izključno odgovorni za ustrezno varstvo zaupnosti, celovitosti in razpoložljivosti svojih sistemov.

2. Udeleženci morajo [vstaviti ime CB] obvestiti o kakršnih koli varnostnih incidentih v svoji tehničnih infrastrukturi in, kjer je primerno, o varnostnih incidentih, ki nastanejo v tehnični infrastrukturi drugih izvajalcev. [Vstaviti ime CB] lahko zahteva nadaljnje informacije o incidentu in po potrebi zahteva, da udeleženec sprejme ustrezne ukrepe za preprečitev ponovnega nastanka takega dogodka.

3. [Vstaviti ime CB] lahko vsem udeležencem in/ali udeležencem, ki jih [vstaviti ime CB] šteje za kritične, naloži dodatne varnostne zahteve.

NASLOV VII

INFORMACIJSKI IN KONTROLNI MODUL

Člen 29

Uporaba ICM

1. ICM:

(a) omogoča udeležencem dostop do informacij v zvezi z njihovimi računi in upravljanje z likvidnostjo;

(b) se lahko uporabi za sprožitev nalogov za prenos likvidnosti; in

(c) omogoča udeležencem, da v primeru izpada udeleženčeve plačilne infrastrukture sprožijo rezervna zbirna plačila in rezervna izredna plačila.

2. Nadaljnje tehnične podrobnosti v zvezi z ICM so vsebovane v Dodatku I.

NASLOV VIII

ODŠKODNINA, SISTEM ODGOVORNOSTI IN DOKAZILA

Člen 30

Odškodninska shema

Če plačilnega naloga zaradi tehničnih motenj v delovanju sistema TARGET2 ni mogoče poravnati v istem delovnem dnevu, v katerem je bil sprejet, [vstaviti ime CB] zadevnim neposrednim udeležencem ponudi odškodnino v skladu s posebnim postopkom, določenim v Dodatku II.

Člen 31

Sistem odgovornosti

1. [Vstaviti ime CB] in udeležence pri izpolnjevanju njihovih obveznosti po teh pogojih zavezuje splošna dolžnost, da med seboj ravnajo s primerno skrbnostjo.

2. [Vstaviti ime CB] je v primerih naklepa ali hude malomarnosti svojim udeležencem odgovorna za kakršno koli škodo, ki izvira iz delovanja sistema TARGET2-[vstaviti sklic na CB/državo]. V primeru lahke malomarnosti je odgovornost [vstaviti ime CB] omejena na udeleženčevo neposredno škodo, tj. na znesek zadevne transakcije in/ali izgubo obresti na tej podlagi, brez kakršne koli posredne škode.

3. [Vstaviti ime CB] ni odgovorna za nobeno škodo, nastalo zaradi kakršnih koli motenj v delovanju ali izpada tehnične infrastrukture (kar med drugim vključuje računalniško infrastrukturo [vstaviti ime CB], programe, podatke, aplikacije ali omrežja), če take motnje v delovanju ali izpad nastane kljub temu, da je [vstaviti ime CB] sprejela tiste ukrepe, ki so razumno potrebni za zaščito take infrastrukture pred motnjami v delovanju ali izpadom ter za odpravo posledic takih motenj v delovanju ali izpada (slednje med drugim vključuje uvedbo in končanje postopka neprekinjenega poslovanja in postopka ob nepredvidljivih dogodkih, navedenih v Dodatku IV).

4. [Vstaviti ime CB] ni odgovorna:

(a) kolikor je škodo povzročil udeleženec; ali

(b) če škoda izvira iz zunanjih dogodkov, ki so izven razumnega nadzora [vstaviti ime CB] (višja sila).

5. Ne glede na [vstaviti določbe nacionalnega prava, ki prenašajo Direktivo 97/5/ES Evropskega parlamenta in Sveta z dne 27. januarja 1997 o čezmejnih nakazilih ( 11 )] se v primeru, ko je mogoče izključiti odgovornost [vstaviti ime CB], uporabljajo odstavki 1 do 4.

6. [Vstaviti ime CB] in udeleženci sprejmejo vse razumne in izvedljive ukrepe za zmanjšanje kakršne koli škode ali izgube, navedene v tem členu.

7. [Vstaviti ime CB] lahko pri izpolnjevanju nekaterih ali vseh svojih obveznosti po teh pogojih v svojem lastnem imenu pooblasti tretje osebe, zlasti ponudnike telekomunikacij in druge ponudnike omrežij ali druge subjekte, če je to potrebno za izpolnjevanje obveznosti [vstaviti ime CB] ali je to standardna tržna praksa. Obveznost [vstaviti ime CB] je omejena na izbiro in pooblaščanje katerih koli takih tretjih oseb in temu ustrezno mora biti omejena odgovornost [vstaviti ime CB]. Za namene tega odstavka CB-ponudnice ESP ne štejejo za tretje osebe.

Člen 32

Dokazila

1. Razen če je v teh pogojih določeno drugače, se vsa s plačili in z obdelavo plačil povezana sporočila v zvezi s sistemom TARGET2, kot so potrditve obremenitev ali odobritev ali sporočila z izpiski, med [vstaviti ime CB] in udeleženci opravijo preko izvajalca omrežnih storitev.

2. Kot dokazilo o plačilih, obdelanih preko [vstaviti ime CB], se sprejmejo elektronske ali pisne evidence sporočil, ki jih hrani [vstaviti ime CB] ali izvajalec omrežnih storitev. Kot dokazilo se sprejmejo shranjene ali natisnjene verzije izvirnih sporočil izvajalca omrežnih storitev, ne glede na obliko izvirnega sporočila.

3. Če se udeleženčeva povezava z izvajalcem omrežnih storitev prekine, mora udeleženec uporabiti druga možna sredstva prenosa sporočil, določena v Dodatku IV. V takih primerih imajo shranjene ali natisnjene verzije sporočil, ki jih izda [vstaviti ime CB], enako dokazno vrednost kakor izvirno sporočilo, ne glede na njegovo obliko.

4. [Vstaviti ime CB] mora celotno evidenco plačilnih nalogov, ki so jih predložili, in plačil, ki so jih prejeli udeleženci, hraniti [vstaviti obdobje, ki se zahteva po zadevnem nacionalnem pravu] od trenutka, ko so bili taki plačilni nalogi predloženi oziroma taka plačila prejeta.

5. Kot dokazilo o katerih koli obveznostih udeležencev ter katerih koli dejstvih in dogodkih, na katere se opirajo stranke, se sprejmejo poslovne knjige in evidence [vstaviti ime CB] (hranjene na papirju, mikrofilmu, mikrofišu, z elektronskimi ali magnetnimi zapisi ali v kateri koli drugi obliki, ki jo je mogoče mehansko reproducirati, ali kako drugače).

NASLOV IX

TRAJNA IZKLJUČITEV IZ UDELEŽBE IN ZAPRTJE RAČUNOV

Člen 33

Trajanje in redna trajna izključitev iz udeležbe

1. Brez poseganja v člen 34 je udeležba v sistemu TARGET2-[vstaviti sklic na CB/državo] za nedoločen čas.

2. Udeleženec lahko kadar koli trajno prekine svojo udeležbo v sistemu TARGET2-[vstaviti sklic na CB/državo] z odpovednim rokom 14 delovnih dni, razen če se z [vstaviti ime CB] dogovori o krajšem roku.

3. [Vstaviti ime CB] lahko udeleženca kadar koli trajno izključi iz sistema TARGET2-[vstaviti sklic na CB/državo] s trimesečnim odpovednim rokom, razen če se z udeležencem dogovori o drugačnem roku.

4. Po trajni izključitvi iz udeležbe ostanejo dolžnosti varovanja zaupnosti, določene v členu 38, v veljavi še pet let od dneva trajne izključitve.

5. Po trajni izključitvi iz udeležbe se PM računi zadevnega udeleženca zaprejo v skladu s členom 35.

Člen 34

Začasna izključitev in izredna trajna izključitev iz udeležbe

1. Udeleženec je nemudoma in brez predhodnega obvestila trajno ali začasno izključen iz sistema TARGET2-[vstaviti sklic na CB/državo], če nastopi eden izmed naslednjih primerov neizpolnitve:

(a) uvedba postopka zaradi nesolventnosti; in/ali

(b) udeleženec ne izpolnjuje več meril za dostop iz člena 4.

2. [Vstaviti ime CB] lahko udeleženca brez predhodnega obvestila trajno ali začasno izključi iz sistema TARGET2-[vstaviti sklic na CB/državo], če:

(a) nastopi en ali več primerov neizpolnitve (razen tistih, navedenih v odstavku 1);

(b) udeleženec bistveno krši te pogoje;

(c) udeleženec ne izpolni katere koli bistvene obveznosti, ki jo ima do [vstaviti ime CB];

(d) udeleženec je izključen iz skupine TARGET2 CUG ali kako drugače preneha biti njen član; in/ali

(e) nastopi kateri koli drugi, z udeležencem povezani dogodek, ki bi po oceni [vstaviti ime CB] ogrozil splošno stabilnost, trdnost in varnost sistema TARGET2-[vstaviti sklic na CB/državo] ali katere koli druge komponente sistema TARGET2, ali bi ogrozil [vstaviti ime CB] pri izvajanju njenih nalog, kakor so opisane v [navesti zadevni nacionalni predpis] ter v Statutu Evropskega sistema centralnih bank in Evropske centralne banke.

3. Pri odločanju po odstavku 2 mora [vstaviti ime CB] med drugim upoštevati resnost primera neizpolnitve ali dogodkov, navedenih v pododstavkih (a) do (c).

4.

(a) V primeru, da [vstaviti ime CB] udeleženca začasno ali trajno izključi iz sistema TARGET2-[vstaviti sklic na CB/državo] po odstavku 1 ali 2, mora [vstaviti ime CB] o taki začasni ali trajni izključitvi nemudoma obvestiti tega udeleženca, druge CB in druge udeležence preko ICM oddajnega sporočila.

(b) V primeru, da druga CB obvesti [vstaviti ime CB] o začasni ali trajni izključitvi udeleženca iz druge komponente sistema TARGET2, mora [vstaviti ime CB] o taki začasni ali trajni izključitvi nemudoma obvestiti svoje udeležence preko ICM oddajnega sporočila .

(c) Ko udeleženci prejmejo tako ICM oddajno sporočilo, zanje šteje, da so bili obveščeni o trajni/začasni izključitvi udeleženca iz sistema TARGET2-[vstaviti sklic na CB/državo] ali druge komponente sistema TARGET2. Udeleženci krijejo kakšne koli izgube, ki izvirajo iz predložitve plačilnega naloga udeležencem, ki so bili začasno ali trajno izključeni, če je bil tak plačilni nalog vnesen v sistem TARGET2-[vstaviti sklic na CB/državo] po prejemu ICM oddajnega sporočila.

5. Po trajni izključitvi udeleženca iz udeležbe sistem TARGET2-[vstaviti sklic na CB/državo] ne sprejme nobenih novih plačilnih nalogov od takega udeleženca. Plačilni nalogi v prioritetnem vrstnem redu, skladiščeni plačilni nalogi ali novi plačilni nalogi v korist takega udeleženca se vrnejo.

6. Če je udeleženec začasno izključen iz sistema TARGET2-[vstaviti sklic na CB/državo], se vsa dohodna plačila in vsi odhodni plačilni nalogi shranijo in vnesejo v razporeditev ob vstopu šele, ko jih je izrecno sprejela CB začasno izključenega udeleženca.

Člen 35

Zaprtje PM računov

1. Udeleženci lahko kadar koli zaprejo svoje PM račune, pod pogojem, da o tem obvestijo [vstaviti ime CB] 14 delovnih dni vnaprej.

2. Pri izključitvi iz udeležbe bodisi po členu 33 bodisi po členu 34 [vstaviti ime CB] zapre PM račune zadevnega udeleženca, potem ko:

(a) je poravnala ali vrnila vse plačilne naloge v prioritetnem vrstnem redu; in

(b) uveljavila svojo pravico do zastave in pobota po členu 36.

NASLOV X

KONČNE DOLOČBE

Člen 36

Pravica [vstaviti ime CB] do zastave in pobota

1. [Po potrebi vstaviti: [Vstaviti ime CB] ima zastavno pravico na udeleženčevih obstoječih in bodočih pozitivnih stanjih na njegovih PM računih, s katero zavaruje katere koli obstoječe in bodoče terjatve, ki izvirajo iz pravnega razmerja med strankama.]

1a. [Po potrebi vstaviti: Udeleženčeve obstoječe in bodoče terjatve nasproti [vstaviti ime CB], ki izvirajo iz pozitivnega stanja na PM računu, se prenesejo na [vstaviti ime CB] kot zavarovanje (tj. kot fiduciarna cesija) katere koli obstoječe ali bodoče terjatve [vstaviti ime CB] nasproti udeležencu, ki izvira iz [vstaviti sklic na ureditev za izvajanje teh pogojev]. Tako zavarovanje se vzpostavi že na podlagi dejstva, da so bila sredstva knjižena v dobro udeleženčevega PM računa.]

1b. [Po potrebi vstaviti: [Vstaviti ime CB] ima pravico do obremenitve vseh sredstev („floating charge“) na udeleženčevih obstoječih in bodočih pozitivnih stanjih na njegovih PM računih, s katero zavaruje katere koli obstoječe in bodoče terjatve, ki izvirajo iz pravnega razmerja med strankama.]

2. [Po potrebi vstaviti: [Vstaviti ime CB] ima pravico, navedeno v odstavku 1, četudi so njene terjatve samo pogojne ali še niso zapadle.]

3. [Po potrebi vstaviti: Udeleženec, ki deluje v vlogi imetnika PM računa, s tem potrjuje vzpostavitev zastave v korist [vstaviti ime CB], pri kateri je bil ta račun odprt; ta potrditev predstavlja zagotovitev zastavljenega premoženja [vstaviti ime CB], kakor je določeno v [vstaviti zadevni pridevnik glede nacionalnosti] pravu. Vsi zneski, nakazani na PM račun, katerega stanje je zastavljeno, so že na podlagi dejstva, da so bili nakazani, in brez kakršne koli omejitve nepreklicno zastavljeni kot dodatno jamstvo za polno izpolnjevanje zavarovanih obveznosti.]

4. Ob nastopu:

(a) primera neizpolnitve, navedenega v členu 34(1); ali

(b) katerega koli drugega primera neizpolnitve ali dogodka, navedenega v členu 34(2), ki je vodil do trajne ali začasne izključitve udeleženca iz sistema TARGET2-[vstaviti sklic na CB/državo],

postanejo, ne glede na uvedbo katerega koli postopka zaradi nesolventnosti v zvezi z udeležencem in ne glede na kakršen koli odstop, sodno ali drugo prepoved razpolaganja ali drugo razpolaganje s pravicami udeleženca ali v zvezi z njimi, vse obveznosti udeleženca avtomatično in nemudoma prednostne, brez predhodnega obvestila in brez potrebe po kakršni koli predhodni odobritvi katerega koli organa, tako da jih je treba nemudoma izpolniti. Poleg tega se medsebojne obveznosti udeleženca in [vstaviti ime CB] avtomatično pobotajo ena z drugo in stranka, ki dolguje višji znesek, plača drugi razliko.

5. [Vstaviti ime CB] mora udeleženca obvestiti o kakršnem koli pobotu po odstavku 4 nemudoma po takem pobotu.

6. [Vstaviti ime CB] lahko brez predhodnega obvestila obremeni kateri koli udeleženčev PM račun za kakršen koli znesek, ki ga udeleženec dolguje [vstaviti ime CB] na podlagi pravnega razmerja med udeležencem in [vstaviti ime CB].

Člen 37

Pravice v zvezi z zavarovanjem sredstev na podračunih

1. [Vstaviti ime CB] ima [vstaviti sklic na način zavarovanja po pravnem sistemu, ki se uporablja] na stanju na udeleženčevem podračunu, odprtem za poravnavo s podsistemom povezanih plačilnih navodil, po ureditvah med zadevnim podsistemom in njegovo CB. S takim stanjem se zavaruje udeleženčeva obveznost, navedena v odstavku 7, nasproti [vstaviti ime CB] v zvezi s tako poravnavo.

2. [Vstaviti ime CB] zamrzne stanje na podračunu udeleženca na podlagi obvestila podsistema (preko sporočila o začetku cikla („start-of-cycle message“)). Taka zamrznitev preneha na podlagi obvestila podsistema (preko sporočila o zaključku cikla („end-of-cycle message“)).

3. S potrditvijo zamrznitve stanja na udeleženčevem podračunu [vstaviti ime CB] jamči podsistemu plačilo do zneska tega določenega stanja. To jamstvo je nepreklicno, brezpogojno in izplačljivo na prvi poziv. Če [vstaviti ime CB] ni CB podsistema, se za [vstaviti ime CB] šteje, da ima navodilo za izdajo zgoraj navedenega jamstva CB podsistema.

4. Če v zvezi z udeležencem ni uveden noben postopek zaradi nesolventnosti, se s podsistemom povezana plačilna navodila za izpolnitev udeleženčeve obveznosti poravnave poravnajo brez uporabe jamstva in brez izvršitve pravice v zvezi z zavarovanjem stanja na udeleženčevem podračunu.

5. V primeru udeleženčeve nesolventnosti predstavlja s podsistemom povezano plačilno navodilo za izpolnitev udeleženčeve obveznosti poravnave prvi poziv za plačilo v okviru jamstva; obremenitev udeleženčevega podračuna za naročeni znesek (in odobritev tehničnega računa podsistema) zato vključuje tako izpolnitev obveznosti jamstva s strani [vstaviti ime CB] kot uveljavitev njegove pravice iz zavarovanja stanja udeleženčevega podračuna.

6. Jamstvo preneha po sporočilu podsistema, da je bila poravnava zaključena (preko sporočila o zaključku cikla).

7. Udeleženec je zavezan, da [vstaviti ime CB] povrne katero koli plačilo, ki ga je slednja opravila v okviru takega jamstva.

Člen 38

Zaupnost

1. [Vstaviti ime CB] mora vse občutljive ali tajne informacije, vključno kadar se take informacije nanašajo na plačilne, tehnične ali organizacijske informacije udeleženca ali udeleženčevih strank, obravnavati kot zaupne, razen če udeleženec ali njegova stranka pisno soglaša z razkritjem [vstaviti naslednje besedilo, če pride v poštev po nacionalnem pravu: ali je tako razkritje dovoljeno ali zahtevano po [vstaviti pridevnik, ki se nanaša na ime države] pravu.

2. Z odstopanjem od odstavka 1 udeleženec soglaša, da [vstaviti ime CB] lahko razkrije plačilne, tehnične ali organizacijske informacije v zvezi z udeležencem ali udeleženčevimi strankami, pridobljene v okviru delovanja sistema TARGET2-[vstaviti sklic na CB/državo], drugim CB ali tretjim osebam, ki so vključene v delovanje sistema TARGET2-[vstaviti sklic na CB/državo], kolikor je to potrebno za učinkovito delovanje sistema TARGET2, ali nadzornim organom držav članic in Skupnosti, kolikor je to potrebno za izvajanje njihovih javnih nalog, pod pogojem, da v vseh takih primerih razkritje ni v nasprotju z veljavnim pravom. [Vstaviti ime CB] ni odgovorna za finančne in komercialne posledice takega razkritja.

3. Z odstopanjem od odstavka 1 in pod pogojem, da to ne omogoča, bodisi neposredno bodisi posredno, identifikacije udeleženca ali udeleženčevih strank, lahko [vstaviti ime CB] v statistične, zgodovinske, znanstvene ali druge namene pri izvajanju njenih javnih funkcij ali funkcij drugih javnih subjektov, katerim so informacije razkrite, uporabi, razkrije ali objavi plačilne informacije v zvezi z udeležencem ali udeleženčevimi strankami.

4. Informacije v zvezi z delovanjem sistema TARGET2-[vstaviti sklic na CB/državo], do katerega imajo udeleženci dostop, se lahko uporabijo samo za namene, določene v teh pogojih. Udeleženci morajo take informacije obravnavati kot zaupne, razen če [vstaviti ime CB] izrecno pisno soglaša z razkritjem. Udeleženci morajo zagotoviti, da za katere koli tretje osebe, ki v vlogi zunanjih izvajalcev, pooblaščencev ali podizvajalcev opravljajo naloge, ki imajo ali lahko imajo vpliv na izpolnjevanje njihovih obveznosti po teh pogojih, veljajo zahteve glede zaupnosti iz tega člena.

5. [Vstaviti ime CB] sme, da bi lahko poravnala plačilne naloge, obdelati in prenesti potrebne podatke izvajalcu omrežnih storitev.

Člen 39

Varstvo podatkov, preprečevanje pranja denarja in s tem povezana vprašanja

1. Za udeležence šteje, da so seznanjeni z vsemi svojimi obveznostmi, ki se nanašajo na zakonodajo o varstvu podatkov, preprečevanje pranja denarja in financiranje terorizma, zlasti glede izvajanja ustreznih ukrepov glede kakršnih koli plačil, knjiženih v breme ali v dobro njihovih PM računov, in jih morajo izpolnjevati. Udeleženci se morajo seznaniti tudi s politiko izvajalca omrežnih storitev glede pridobivanja podatkov, preden vstopijo v pogodbeno razmerje z izvajalcem omrežnih storitev.

2. Za udeležence šteje, da so pooblastili [vstaviti ime CB] za pridobitev kakršnih koli informacij v zvezi z njimi od katerega koli finančnega ali nadzornega organa ali strokovnega organa, bodisi nacionalnega bodisi tujega, če so take informacije potrebne za udeleženčevo udeležbo v sistemu TARGET2-[vstaviti sklic na CB/državo].

Člen 40

Obvestila

1. Razen če je v teh pogojih določeno drugače, morajo biti vsa obvestila, zahtevana ali dovoljena po teh pogojih, poslana s priporočeno pošto, po telefaksu ali drugače pisno ali z avtentificiranim sporočilom preko izvajalca omrežnih storitev. Obvestila za [vstaviti ime CB] morajo biti naslovljena na vodjo [vstaviti oddelek za plačilne sisteme ali ustrezno enoto CB] v [vstaviti ime CB], [vključiti zadevni naslov CB] ali na [vstaviti SWIFT naslov CB]. Obvestila za udeleženca morajo biti poslana na naslov, številko telefaksa ali na njegov SWIFT naslov, kakor ga udeleženec vsakokrat sporoči [vstaviti ime CB].

2. Kot dokazilo, da je bilo obvestilo poslano, je dovolj izkazati, da je bilo obvestilo dostavljeno na zadevni naslov ali da je bila ovojnica, ki je vsebovala tako obvestilo, pravilno naslovljena in odposlana.

3. Vsa obvestila morajo biti napisana v [vstaviti zadevni nacionalni jezik in/ali „angleščini“].

4. Udeležence zavezujejo vsi obrazci in dokumenti [vstaviti ime CB], ki so jih udeleženci izpolnili in/ali podpisali, kar med drugim vključuje obrazce za zbiranje statičnih podatkov, kakor so navedeni v členu 8(2)(a), in informacije, zagotovljene po členu 11(5), in so bili predloženi v skladu z odstavkoma 1 in 2 ter za katere je [vstaviti ime CB] razumno prepričana, da jih je prejela od udeležencev, njihovih zaposlenih ali zastopnikov.

Člen 41

Pogodbeno razmerje z izvajalcem omrežnih storitev

1. V teh pogojih je izvajalec omrežnih storitev SWIFT. Vsak udeleženec mora skleniti ločen sporazum s SWIFT glede storitev, ki jih mora zagotoviti SWIFT v zvezi z udeleženčevo uporabo sistema TARGET2-[vstaviti sklic na CB/državo]. Pravno razmerje med udeležencem in SWIFT urejajo izključno Pogoji SWIFT.

2. Vsak udeleženec je udeležen tudi v skupini TARGET2 CUG, kakor določijo CB-ponudnice ESP, ki delujejo kot administratorji SWIFT storitev za ESP. Sprejem v skupino TARGET2 CUG in izključitev iz nje učinkuje, ko administrator SWIFT storitev o tem obvesti SWIFT.

3. Udeleženci morajo biti v skladu s profilom SWIFT storitev v sistemu TARGET2 („TARGET2 SWIFT Service Profile“), kakor ga da na voljo [vstaviti ime CB].

4. Storitve, ki jih mora zagotoviti SWIFT, niso del storitev, ki jih mora opraviti [vstaviti ime CB] v zvezi s sistemom TARGET2.

5. [Vstaviti ime CB] ni odgovorna za nobena ravnanja, napake ali opustitve SWIFT (vključno z njegovimi direktorji, osebjem in podizvajalci) kot izvajalka SWIFT storitev in za nobena ravnanja, napake ali opustitve ponudnikov omrežja, ki so jih izbrali udeleženci, da bi pridobili dostop do SWIFT omrežja.

Člen 42

Postopek spreminjanja

[Vstaviti ime CB] lahko kadar koli enostransko spremeni te pogoje, vključno z njihovimi dodatki. Spremembe teh pogojev, vključno z njihovimi dodatki, se objavijo v/na [vstaviti ustrezna sredstva obveščanja]. Spremembe štejejo za sprejete, razen če udeleženec izrecno ugovarja v 14 dneh od dne, ko je bil o takih spremembah obveščen. V primeru, da udeleženec ugovarja spremembi, je [vstaviti ime CB] upravičena, da nemudoma trajno izključi udeleženca iz sistema TARGET2-[vstaviti sklic na CB/državo] in zapre katerega koli od njegovih PM računov.

Člen 43

Pravice tretjih oseb

1. Udeleženci ne smejo brez pisnega soglasja [vstaviti ime CB] prenesti, zastaviti ali odstopiti nobeni tretji osebi nobenih pravic, upravičenj, obveznosti, odgovornosti in terjatev, ki izvirajo iz teh pogojev ali se nanje nanašajo.

2. Ti pogoji ne ustvarjajo nobenih pravic v korist katerega koli subjekta ali obveznosti v zvezi s katerim koli subjektom, razen za [vstaviti ime CB] in udeležence v sistemu TARGET2-[vstaviti sklic na CB/državo].

Člen 44

Veljavno pravo, jurisdikcija in kraj izvedbe

1. Dvostransko razmerje med [vstaviti ime CB] in udeleženci v sistemu TARGET2-[vstaviti sklic na CB/državo] ureja [vstaviti pridevnik, ki se nanaša na ime države] pravo.

2. Brez poseganja v pristojnost Sodišča Evropskih skupnosti so za kakršen koli spor, ki izvira iz vprašanj v zvezi z razmerjem, navedenim v odstavku 1, pristojna izključno pristojna sodišča [vstaviti kraj, v kateri je sedež CB].

3. Kraj izvedbe glede pravnega razmerja med [vstaviti ime CB] in udeleženci je [vstaviti kraj, v kateri je sedež CB].

Člen 45

Neodvisnost

Če je katera koli določba teh pogojev neveljavna ali postane neveljavna, to ne posega v uporabljivost vseh drugih določb teh pogojev.

Člen 46

Začetek veljavnosti in zavezujoča narava

1. Ti pogoji začnejo veljati [vstaviti ustrezni datum].

2. [Vstaviti, če je primerno po zadevnem nacionalnem pravu: Z udeležbo v sistemu TARGET2-[vstaviti sklic na CB/državo] udeleženci avtomatično soglašajo s temi pogoji v razmerjih med njimi samimi in z [vstaviti ime CB].









Dodatek I

TEHNIČNE SPECIFIKACIJE ZA OBDELAVO PLAČILNIH NALOGOV

Poleg Usklajenih pogojev se za obdelavo plačilnih nalogov uporabljajo naslednja pravila:

1. Tehnične zahteve za udeležbo v sistemu TARGET2-[vstaviti sklic na CB/državo] glede infrastrukture, omrežja in formatov

1. Sistem TARGET2 uporablja za izmenjavo sporočil SWIFT storitve. Zato vsak udeleženec potrebuje povezavo z zavarovanim IP omrežjem („Secure IP Network“) SWIFT. Vsak udeleženčev PM račun se identificira z osem- ali 11-mestno SWIFT BIC. Poleg tega mora vsak udeleženec, preden je lahko udeležen v sistemu TARGET2-[vstaviti sklic na CB/državo], opraviti vrsto preizkusov, s katerimi dokaže svojo tehnično in operativno zmožnost.

2. Za predložitev plačilnih nalogov in izmenjavo plačilnih sporočil v PM se uporabi storitev „SWIFTNet FIN Y-copy“. V ta namen se ustanovi namenska SWIFT zaprta uporabniška skupina („Closed User Group“ – CUG). Plačilni nalogi znotraj take skupine TARGET2 CUG se neposredno naslovijo na udeleženca prejemnika v sistemu TARGET2 z vnosom njegove BIC v glavo sporočila „SWIFTNet FIN“.

3. Za informacijske in kontrolne storitve se lahko uporabijo naslednje storitve „SWIFTNet“: (a) SWIFTNet InterAct; (b) SWIFTNet FileAct; in/ali (c) SWIFTNet Browse.

4. Varnost izmenjave sporočil med udeleženci temelji izključno na SWIFT storitvi infrastrukture javnih ključev („Public Key Infrastructure“ – PKI). Informacije o storitvi PKI so na voljo v dokumentaciji, ki jo zagotovi SWIFT.

5. Storitev „upravljanja dvostranskih razmerij“, ki jo zagotavlja SWIFT aplikacija za upravljanje razmerij („Relationship Management Application“ – RMA), se uporablja samo z BIC glavne lokacije ESP in ne za plačilna sporočila med udeleženci v sistemu TARGET2.

2. Vrste plačilnih sporočil

1. Obdelajo se naslednje vrste SWIFTNet FIN/SWIFT sistemskih sporočil:



Vrsta sporočila Vrsta uporabe Opis MT 103 Obvezno Plačilo stranke MT 103+ Obvezno Plačilo stranke (obdelava brez ročnega posredovanja) MT 202 Obvezno Plačilo banke banki MT 204 Neobvezno Plačilo z direktno obremenitvijo MT 011 Neobvezno Obvestilo o d